title: Norjan radion orkesteri

text: Kaudella 2009–2010 tanskalainen Thomas Søndergård aloitti orkesterin pääkapellimestarina ja musiikillisena neuvonantajana.


title: Diego Nunes

text: Diego Nunes (s. 12. heinäkuuta 1986 Curitiba) on brasilialainen moottoriurheilija. Hän on kilpaillut Formula Renault -sarjassa vuosina 2002-2004, Formula 3- ja Formula 3000 -sarjassa 2005–2006, GP2-sarjassa 2008–2009 ja Aasian GP2-sarjassa 2008–2010. Nunez saavutti GP2-vuosinaan yhden palkintosijan ja 11 MM-pistettä.


title: Diego Nunes

text: Nunes ajoi Aasian GP2-sarjassa kaksi voittoa kaudella 2008–2009. Hän jatkoi sarjassa kaudella 2009–2010, mutta hänet korvattiin jo kahden kilpailun jälkeen Alexander Rossilla. Vuodesta 2010 hän on ajanut Stock Car Brasil -sarjaa, jossa hän on saavuttanut kaksi voittoa ja muutamia muita podiumsijoituksia.


title: Harriet Sansom Harris

text: Harriet Sansom Harris (s. 8. tammikuuta 1955) on yhdysvaltalainen näyttelijä.


title: Harriet Sansom Harris

text: Hän syntyi Fort Worthissa, Texasissa, Yhdysvalloissa. Hän aloitti näyttelemisen nuorena New Yorkin Juilliard Schoolissa. Valmistuttuaan sieltä hän siirtyi John Housemanin teatteriseurueeseen, jossa hän oli kolme vuotta. Sinä aikana hän näytteli muun muassa Shakespearen näytelmissä "Kuningas Lear" sekä "Romeo ja Julia".


title: Harriet Sansom Harris

text: Harrisilla oli rooli Paul Youngin arkkivihollisena Felicia Tilmanina televisiosarjassa "Täydelliset naiset". Hänen omat sarjansa (mukaan lukien "The 5 Mrs. Buchanans", "Union Square" ja "It's All Relative") eivät olleet suosittuja, mutta hänen vierailunsa hittisarjoissa "Aavekuiskaaja", "Murphy Brown", "Ally McBeal", "Mullan alla", "Frasier" ja "Ellen" olivat muistettavia. Hän myös vieraili "Salaisissa kansioissa" vuonna 1993. Myöhemmin hän on näytellyt Sci Fi Channelin minisarjassa "The Lost Room" Margaret Milneä.


title: Harriet Sansom Harris

text: Harris on voittanut Tony-palkinnon vuonna 2002 musikaalista "Thoroughly Modern Millie".


title: Harriet Sansom Harris

text: Harriet Sansom Harris palasi "Täydellisiin naisiin" 7. tuotantokaudella 2010–2011.


title: Pentti Hakkarainen

text: Pentti Kalevi Hakkarainen (s. 23. heinäkuuta 1958 Iisalmi) on suomalainen pankinjohtaja. Hän toimi vuodesta 2002 Suomen Pankin johtokunnan jäsenenä ja vuodesta 2008 johtokunnan varapuheenjohtajana. Vuonna 2017 Hakkarainen siirtyi Suomen Pankista Euroopan keskuspankin (EKP) edustajaksi yhteisen valvontamekanismin valvontaelimeen. Huhtikuussa 2017 hänet valittiin valtion vientitakuu- ja erityisrahoitusyhtiö Finnveran hallituksen puheenjohtajaksi.


title: Pentti Hakkarainen

text: Hakkarainen valmistui oikeustieteen kandidaatiksi Helsingin yliopistosta vuonna 1982 pääaineenaan vero-oikeus. Hän sai varatuomarin arvonimen vuonna 1984. Hakkarainen valmistui kauppatieteiden maisteriksi vuonna 1987 Helsingin kauppakorkeakoulusta pääaineinaan laskentatoimi ja rahoitusmarkkinat. Vuosina 1982–1983 Hakkarainen auskultoi Pielaveden tuomiokunnassa ja hoiti käräjätuomarin viransijaisuuksia. Hän kävi ulkoasiainministeriön kansainvälisten asioiden valmennuskurssin (Kavaku) ja toimi virkamiesharjoittelijana vuosina 1984–1985.


title: Pentti Hakkarainen

text: Uransa Hakkarainen aloitti Outokumpu Oy:ssä, jossa hän työskenteli 1985–1995, vuosina 1989–1995 rahoitusjohtajana. Sieltä hän siirtyi Osuuspankkien Keskuspankki Oy:n (OKO) palvelukseen vuosiksi 1995–1997 toimien johtokunnan jäsenenä 1995–1997 ja toimitusjohtajana 1997. Hakkarainen toimi Postipankki Oyj:n toimitusjohtajana 1998–2000 ja sitä seuranneen Leonian konsernijohtajana 2000 ja johtokunnan puheenjohtajana 2001. Vuodet 1998–2000 hän oli pankin johtokunnan varapuheenjohtaja ja vuonna 2001 puheenjohtaja. Vuonna 2001 Hakkarainen toimi myös Sampo-konsernin pankkitoiminnasta vastaavana varatoimitusjohtajana.


title: Pentti Hakkarainen

text: Suomen Pankissa Hakkarainen on ollut johtokunnan jäsen vuodesta 2002 ja johtokunnan varapuheenjohtaja vuodesta 2008. Hänen vastuualueitaan ovat rahapolitiikan toteutus, sijoitustoiminta, hallinto, laki ja kansainväliset asiat sekä makrovakauspolitiikka. Aiemmin Hakkarainen on vastannut muun muassa pankkitoiminnasta, riskienhallinnasta ja -valvonnasta sekä rahoitusmarkkinoiden vakaudesta ja taloushallinnosta.


title: Pentti Hakkarainen

text: Vuodesta 2009 Hakkarainen on toiminut Finanssivalvonnan johtokunnan puheenjohtajana, mitä ennen hän toimi vuonna 2008 sen edeltäjän Rahoitustarkastuksen johtokunnan puheenjohtajana. Lisäksi hän on ollut muun muassa Suomen pankkiyhdistyksen (nykyinen Finanssialan Keskusliitto) ensimmäinen varapuheenjohtaja 2000–2001 ja hallitusten jäsen IS-yhtymässä (1991–1998), Veikkauksessa (2000–2001) ja Palvelutyönantajissa (2000–2001).


title: Pentti Hakkarainen

text: Hakkarainen on ollut vuodesta 1986 naimisissa KHO:n jäsen Hannele Ranta-Lassilan kanssa.


title: Ilvessiilikäs

text: Ilvessiilikäs ("Spilosoma luteum") on siilikkäisiin kuuluva yöperhoslaji.


title: Ilvessiilikäs

text: Ilvessiilikkään etusiivet vaihtelevat yleisväritykseltään täysin aprikoosinkeltaisesta puhtaan valkoiseen ja niissä on harvakseltaan muutamia pieniä, mustia pilkkuja, jotka sijoittuvat erityisesti siiven poikki kulkevalle viivalle. Takasiivet ovat etusiipien väriset vain muutamin mustin pilkuin. Etusiiven etureunassa on yhdestä kahteen mustaa täplää. Naaraat ovat koiraita vaaleampia, joskus lähes valkoisia. Siipiväli 32–43 mm. Perhosen ruumis on kokonaan tuuhean karvainen ja siipien tapaan vaihtelee väriltään aprikoosinvärisestä valkeaan. Takaruumiin selkäpuolella on rivi mustia täpliä.


title: Ilvessiilikäs

text: Ilvessiilikästä tavataan koko Euroopassa pohjoisimpia osia lukuun ottamatta. Levinneisyysalue jatkuu idässä Japaniin asti. Suomessa laji on yleinen Keski-Suomen korkeudelle asti. Aikuiset perhoset lentävät kesäkuun alusta heinäkuulle.


title: Ilvessiilikäs

text: Ilvessiilikäs viihtyy lämpimillä ja avoimilla paikoilla, usein rantojen lähellä tai kulttuuriympäristöissä. Lajin elinympäristöt ovat yleensä mikroilmastoltaan lämpimämpiä kuin läheistä sukua olevalla tiikerisiilikkäällä ja se esiintyy usein samoilla paikoilla hukkasiilikkään kanssa. Laji lentää öisin ja koiraat tulevat valolle, naaraat harvemmin. Aikuinen perhonen ei nauti ravintoa.


title: Ilvessiilikäs

text: Naaras munii noin 300 munaa noin 50 munan ryhminä kasvien lehtien alapinnoille. Toukat ovat aktiivisia öisin ja viettävät piilottelevaa elämää matalalla kasvillisuuden joukossa, minkä vuoksi niitä näkee harvoin. Toukat ovat täysikasvuisia syyskuussa. Laji talvehtii kotelona.


title: Ilvessiilikäs

text: Toukan ravintokasveihin kuuluvat mm. nokkonen ("Urtica dioica"), harmaaleppä ("Alnus incana") sekä tammi ("Quercus robur").


title: Poitounhevonen

text: Poitounhevonen (myös poitevin, mulassier) on Ranskan Poitousta kotoisin oleva, suuri ja raskasrakenteinen hevosrotu.


title: Poitounhevonen

text: Rotu on suuri ja raskasrakenteinen, jaloissa on vuohistupsut. Korkeus on yleensä noin 162–170 cm. Väri on yleensä harmaanruskea, myös ruunikoita ja harvinaisempia rautiaita esiintyy.


title: Poitounhevonen

text: Alun perin tämä pohjoisesta (Alankomaat, Tanska, Norja) peräisin oleva hevonen tuotettiin Ranskaan suoalueiden kuivaustyötä varten. Koska se on kotoisin samankaltaisilta tasaisilta suoalueilta, sopivat sen suuret, pyöreät kaviot erittäin hyvin tähän työhön.


title: Poitounhevonen

text: Poitounhevonen tunnetaan myös nimellä "mulassier", joka viittaa rodun erääseen käyttötarkoitukseen: tammoja käytetään synnyttämään suurikokoisia poitevin-muuleja, jotka ovat hyvin kysyttyjä eritoten Amerikassa. Poitounhevostammat astutetaan suurilla aasioreilla ("baudetes du Poitou") näiden arvokkaiden muulien synnyttämiseksi.


title: LOMO

text: LOMO (), Ленинградское оптико-механическое объединение (Leningradskoye Optiko Mechanichesckoye Obyedinenie, "Leningradin Optomekaaninen Yhtymä".) on venäläinen sairaalavälineistön, optisten kojeiden, linssien ja kameroiden valmistaja, joka on perustettu Petrogradissa (nyk. Pietari) vuonna 1914.


title: LOMO

text: LOMO perustettiin venäläis-ranskalaisena yhteisyrityksenä Petrogradissa 1914. Ensimmäisen maailmansodan aikaan tehtaan tuotantoon kuuluivat mm. tähtäinkiikarit ja etäisyysmittarit. Myös ensimmäinen, vuonna 1930 myyntiin tullut, venäläinen kamera oli Lomon valmistama. 1930-luvun mittaan alettiin myös kehittää 35-millistä kinofilmiä käyttäviä kameroita, joihin haettiin ilmeisesti mallia saksalaisista tuotteista (muun muassa vuosina 1932–1935 valmistettu VOOMP I voidaan varsin helposti tulkita Leica-kopioksi). Ensimmäinen elokuvakamerakin ehti myyntiin jo 1933. Vuotta myöhemmin saatiin valmiiksi myös ensimmäiset mikroskoopit.


title: LOMO

text: Tavallisille kuluttajille LOMO on parhaiten tunnettu kameravalmistajana. Tunnetuimpiin tuotteisiin kuuluvat mm. keskikoon TLR-kamera Lubitel (1950-) ja halvaksi ensikameraksi tarkoitettu Smena (eri muodoissaan samalla nimellä 1953 - 1991). Smenan tunnetuimpiin käyttäjiin lukeutuu Venäjän entinen presidentti Dmitri Medvedev.


title: Imeytymishäiriö

text: Imeytymishäiriö tai malabsorptio on aineenvaihdunnallinen vaiva, joka ilmenee ruoansulatuselimistön kyvyttömyytenä hajottaa ravintoaineita myöhempää imeytymistä varten. Imeytymishäiriön muoto ja vakavuus riippuu sitä aiheuttaneesta taudista. Hoitamatonta imeytyshäiriö voi johtaa mm. anemiaan ja aliravitsemukseen.


title: Imeytymishäiriö

text: Imeytymishäiriöitä voidaan jakaa seuraavasti:


title: Näkymättömiin

text: Näkymättömiin ("Let's Get Invisible") on kuudes osa R. L. Stinen kirjoittamaa "Goosebumps"-kirjasarjaa. Kirja on alkuperäisistä "Goosebumps"-kirjoista pisin. Tarinan peili esiintyy "Goosebumps HorrorLand" -sarjassa


title: Näkymättömiin

text: Kirja alkaa, kun päähenkilö Max harjaa hiuksiaan peilin edessä. Hän harjaa niitä paljon, koska tahtoo näyttää hyvältä syntymäpäiväjuhlissaan. Kuitenkin hänen pikkuveljensä Vasuri (hän on vasenkätinen, siitä siis lempinimi) pilkkaa häntä jatkuvasti. Maxin paras ystävä Zack saapuu paikalle jonkin löysän paketin kanssa (joitain käytettyjä "X-Force"-sarjakuvia siis). Juhliin tulee myös kaksi tyttöä, Erin ja April. Max kertoo vierailleen, että he grillaavat hot dogeja, ja yrittää saada kaikki katsomaan "Terminator"-elokuvaa, jonka on vuokrannut.


title: Näkymättömiin

text: Myöhemmin, kun muut ovat jo lähteneet kotiin, päättävät April, Erin, Vasuri ja Max mennä tutkimaan pölyistä vanhaa ullakkoa. Maxin koira löytää sieltä piilotetun huoneen. Huone on muuten tyhjä, mutta siellä on suuri, antiikkinen peili, joka vie melkein kaiken tilan seinästä. Katosta riippuu kevyt valokatkaisija. Max vetää siitä. Valot syttyvät, mutta hän itse muuttuu näkymättömäksi. Kun toiset vetävät ketjua taas, valot sammuvat, ja Max muuttuu taas näkyväksi. Hän ei itse usko muuttuneensa todella näkymättömäksi. Erinin ja Aprilin kyyti kotiin saapuu, ja Max yrittää unohtaa koko tapahtuman. Kuitenkin sinä yönä hänellä on vaikeuksia nukahtaa, joten hän hiipii takaisin ullakolle tutkimaan. Hän huomaa kuitenkin, että ullakolla on joku muukin - Vasuri.


title: Näkymättömiin

text: Vasuri vinkuu kunnes Max suostuu siihen, että he muuttuvat vähäksi aikaa näkymättömiksi. He ovat molemmat näkymättömiä pari minuuttia, ja alkavat sitten tuntea olonsa heikoiksi, ja he vetävät taas ketjusta. Palautuminen kuitenkin kestää tällä kertaa hieman pidempään. Max tajuaa, että sillä on jotain tekemistä sen kanssa, että he olivat nyt pidempään näkymättömiä kuin mitä hän oli aikaisemmin päivällä. Veljekset päättävät, että paras tapa käyttää hyödyksi tätä uutta kykyä muuttua näkymättömäksi on pelotella Zackia, joka ei ollut aiemmin paikalla. Poika saapuukin taloon, ja veljekset onnistuvat pelästyttämään hänet. Sen jälkeen April ja Erin saapuvat paikalle. Erin haluaa myös poikien tavoin olla näkymätön, April ei; sen sijaan hän alkaa ottaa aikaa siitä, kuinka kauan kukin lapsista pystyy olemaan näkymättömänä, he nimittäin yrittävät kaikki päihittää toisensa. Ennen kuin tulee Vasurin vuoro, isovanhemmat saapuvat päivälliselle ja muiden lasten on lähdettävä. He kuitenkin sopivat tapaavansa myöhemmin viikolla järjestääkseen kilpailun.


title: Näkymättömiin

text: Päivällisellä Max näkee lusikan leijuvan ilmassa. Hän painii hetken näkymättömän Vasurin kanssa ja vie tämän ylös ullakolle. Vasuri kerskuu tultuaan taas näkyväksi olleensa näkymätön yli kymmenen minuuttia, joten hän on nyt ennätyksen haltija. Vasuri lupaa kuitenkin, ettei enää käytä peiliä. Sinä iltana Max on viikonlopun vuoksi myöhään hereillä ja toivoo saavansa valvoa myöhään lauantai-illan ohjelmia katsoen. Erin soittaa hänelle ja yrittää suostutella häntä tekemään hänen kanssaan peilistä tiede-esitelmän. Max sanoo sen olevan huono idea, sillä peili voisi joutua vääriin käsiin. Hän hiipii taas ullakolle, jossa hän kuulee peilistä ääniä, jotka pyytävät häntä muuttamaan suuntaa. Max juoksee huoneeseensa ja piilottelee peittojensa alla aamuun asti.


title: Näkymättömiin

text: Kun Max herää, hän huomaa heti, että Vasuri on taas näkymätön ja käyttää voimaa tällä kertaa siihen, että hän leijuttaa paitaa Maxin huoneessa. Max vie veljensä ylös ja pakottaa tämän muuttumaan takaisin. Kun poika tulee takaisin alas, Max äitineen huomaa, että veli käyttäytyy oudosti ja että hänessä on jokin vialla. Max sanoo Vasurille päättäneensä, että näkymättömyys on liian vaarallista ja hän soittaa ystävilleen peruakseen mestaruuskisan. Kuitenkin mestaruuskisapäivänä Zack, Erin ja April saapuvat paikalle. Vasuri oli soittanut heille ja sanonut, että kisa pidetään sittenkin. Max päättää, että nyt kun he kerran olivat paikalla, he voisivat hyvin mennä ullakolle.


title: Näkymättömiin

text: April pääsee myös vihdoin näkymättömäksi, mutta koska Maxin koira joutuu mukaan, Max tuo tytön pian takaisin. Hän pahastuu, mutta alkaa taas ottaa muilta aikoja. Erin on seuraava ja ensimmäiset kaksitoista minuuttia hän vain leijuttelee tavaroita. Kuitenkin muutamaan minuuttiin he eivät saa Eriniltä vastauksia kysymyksiinsä. Vihdoin he huomaavat leijuvan Coca Cola -tölkin, ja Max palauttaa Erinin näkyvien joukkoon. Tyttö sanoo vain tulleensa janoiseksi ja käyneensä hakemassa juotavaa, siksi hän ei vastannut. Kuitenkin Max huomaa hänessäkin jotain outoa.


title: Näkymättömiin

text: Zack päättää haluavansa lyödä ennätyksen ja sanoo, ettei tahdo palata ennen kuin viisitoista minuuttia on kulunut. Zackin tehtyä pilaa naapurin vanhasta miehestä Max laittaa valot pois päältä, ja Zack palaa. Max huomaa, että hänen hiuksissaan on jotain outoa. Hän yrittää sanoa siitä muille, mutta Zack ja Erin työntävät hänet peilivaloon ja laittavat sen päälle. Max päättää vain odottaa paikoillaan menemättä minnekään. Ajan kuluessa hän alkaa tuntea olonsa heikoksi ja valkoinen valo alkaa ympäröidä häntä. Vaikka hän huutaa, eivät hänen ystävänsä vedä ketjusta.


title: Näkymättömiin

text: Nyt täysin valkoisen valon ympäröimä Max huomaa jonkun leijuvan häntä kohti: hänen elävän peilikuvansa! Peilikuva kertoo Maxille, että kuvajaiset ovat jo ottaneet Erinin ja Zackin hahmot ja nyt on Maxin vuoro. Maxista tuntuu, että ikuisuus peilissä ei ole kovin mukavaa, joten hän pakenee. Erin ja Zack vetävät ketjusta ja kysyvät, vaihtuiko hän jo. Max ei vastaa. Kuvajais-Max saapuu peiliin kertomaan, että oikea Max pakeni. Erin ja Zack vetävät uudestaan ketjusta. Max yrittää juosta pois ullakolta, mutta Zack ja Erin estävät häntä. Max huutaa Aprilille, että tämän pitäisi hakea apua, mutta kuvajaiset estävät häntäkin. Kun kaikki toivo on jo menetetty, Vasuri saapuu ullakolle ja rikkoo pallollaan peilin. Kuvajaiset palaavat peiliin ja oikeat Erin ja Zack saapuvat takaisin.


title: Näkymättömiin

text: Kirjan lopussa veljekset heittelevät toisilleen palloa ja muistelevat tapahtumia. Sillä hetkellä Max kuitenkin tajuaa jotain. Vasuri heittää oikealla kädellä.


title: Jouni Peltonen

text: Jouni Peltonen (s. 21. tammikuuta 1955 Rauma) on suomalainen uransa lopettanut jääkiekkopuolustaja. Hän pelasi koko uransa Rauman Lukossa vuosina 1973–1987. Peltonen pelasi SM-sarjassa ja SM-liigassa yhteensä 443 ottelua tehoin 60+107=167. Jäähyminuutteja tuli 346.


title: Jouni Peltonen

text:
Lukko on jäädyttänyt Peltosen pelinumeron #4. Lukko on "tuplajäädyttänyt" numeron, sillä samalla numerolla pelasi myös Teppo Rastio.
Peltonen pelasi urallaan yhteensä 24 A-maaottelua. Hän edusti Suomea MM-kilpailuissa vuonna 1977. Peltonen pelasi myös vuoden 1976 Kanada-cupissa sekä alle 18-vuotiaiden EM-kilpailuissa 1974.


title: Pallotanssijat

text: Pallotanssijat ("Corapipo") on tanssijoiden heimoon kuuluva varpuslintusuku. Pallotanssijoiden sukuun kuuluu BirdLife Internationalin mukaan kolme lajia.


title: Saksan vuoden jalkapalloilija

text: Saksan vuoden jalkapalloilija on vuosittain jaettava jalkapallopalkinto. Sen myöntävät maan urheilutoimittajat yhdessä Kicker-lehden kanssa.


title: Aleksandr Solovjov

text: Aleksandr Konstantinovitš Solovjov (, 30. elokuuta 1846 Luga – 9. kesäkuuta 1879 Pietari) oli venäläinen vallankumouksellinen narodnikki, joka yritti murhata keisari Aleksanteri II:n.


title: Aleksandr Solovjov

text: Aleksandr Solovjov syntyi virkamiehen perheeseen. Vuosina 1865–1866 hän opiskeli Pietarin yliopistossa, mutta joutui varattomana keskeyttämään opintonsa. Vuonna 1867 hän suoritti opettajan tutkinnon ja työskenteli sen jälkeen opettajana Toropetsin kihlakuntakoulussa. Vuonna 1876 hän liittyi Zemlja i volja -järjestöön. Vuosina 1877–1878 hän levitti vallankumouksellista propagandaa Volgan alueen talonpoikaiston keskuuteen.


title: Aleksandr Solovjov

text: Vuoden 1878 lopussa Solovjov saapui Pietariin, jossa hän ehdotti Zemlja i voljan jäsenille Aleksanteri II:n murhaamista. Huhtikuun 21. päivänä 1879 hän yritti omasta aloitteestaan murhata keisarin Palatsiaukiolla, ampui kolmesti ohi ja joutui pidätetyksi. Murhayrityksen jälkeen hän oli vangittuna Pietari-Paavalin linnoituksessa. Oikeudenkäynnissä Solovjov tuomittiin kuolemaan ja hänet hirtettiin Smolenskin kentällä.


title: Aleksandr Solovjov

text: Solovjovin tekemän murhayrityksen jälkeen Venäjän hallitus yritti tukahduttaa vallankumouksellisen liikkeen nimittämällä erityisvaltuuksin toimivat kenraalikuvernöörit Pietariin, Harkovaan ja Odessaan (aikaisempien Moskovan, Kiovan ja Varsovan lisäksi). Samalla muodostui myös liberaalien virkamiesten ryhmä, jonka vaikutusvalta oli aluksi vähäinen. Vallankumouksellisten pidätykset ja heidän käymänsä kiistely tsaarin murhaamisesta lamauttivat Zemlja i voljan toiminnan ja johtivat järjestön hajoamiseen Narodnaja volja ja Tšornyi peredel -ryhmiksi syksyllä 1879.


title: Nikolai Sablin

text: Nikolai Aleksejevitš Sablin (, 22. helmikuuta 1849 Vologda – 14. maaliskuuta 1881 Pietari) oli venäläinen vallankumouksellinen narodnikki.


title: Nikolai Sablin

text: Nikolai Sablin syntyi aatelisperheeseen. Hän opiskeli Moskovan yliopistossa, liittyi tšaikovskilaiseen narodnikkikerhoon ja levitti vallankumouksellista propagandaa talonpoikaiston keskuuteen. Marraskuussa 1874 Sablin muutti ulkomaille, missä hän liittyi ensimmäiseen internationaaliin ja toimitti "Rabotnik"-lehteä. Palattuaan Venäjälle hänet pidätettiin maaliskuussa 1875. Hän oli tuomittavana ns. 193:n oikeudenkäynnissä (1877–1878).


title: Nikolai Sablin

text: Vuonna 1879 hän Sablin liittyi Narodnaja voljaan. Hän toimi sen toimeenpanevan komitean agenttina, "Rabotšaja gazeta" -lehden toimittajana ja osallistui Aleksanteri II:n murhayrityksiin. Keisarin murhan jälkeen hän ampui itsensä pidätyksen yhteydessä. Sablin tunnetaan myös runoilijana.


title: Yliopistokatu

text: Yliopistokatu on katu Oulun Linnanmaan kaupunginosassa. Katu alkaa Linnanmaantieltä jatkuen Kaitoväylälle. Pituutta kadulla on 800 metriä. Kadun varrella sijaitsee suuri osa Linnanmaan opiskelija-asunnoista ja YTHS:n terveysasema.


title: Yliopistokatu

text: Katu on saanut nimensä Oulun yliopistosta, joka sijaitsee sen länsipuolella. Tunnetuimpia Yliopistokadulla sijaitsevia rakennuksia on Pyhän Luukkaan kappeli.


title: Sergei Kovalik

text: Sergei Filippovitš Kovalik (; 25. lokakuuta 1846 Poltavan läänin Zenkovin kihlakunta – 26. huhtikuuta 1926 Minsk) oli venäläinen vallankumouksellinen narodnikki.


title: Sergei Kovalik

text: Sergei Kovalik syntyi aatelisperheeseen. Hän opiskeli sotakoulussa, Pietarin yliopistossa ja valmistui Kiovan yliopistosta matematiikan kandidaatiksi. Kovalik osallistui narodnikkikerhojen perustamiseen ja oli yksi talonpoikaiston keskuuteen tehdyn vallankumouksellisen propagandakampanjan (ns. ”Meno kansaan”) alullepanijoista. Vuonna 1873 hän matkusti ulkomaille, missä tutustui Mihail Bakuniniin, Pjotr Lavroviin ja Pjotr Tkatšoviin. Palattuaan hän teki propagandatyötä eri puolilla Venäjää.


title: Sergei Kovalik

text: Kovalik pidätettiin Samarassa heinäkuussa 1874. Hän oli vangittuna Pietari-Paavalin linnoituksessa ja Špalernajan tutkintavankilassa, josta hän yritti paeta yhdessä Porfiri Voinaralskin kanssa. Tammikuussa 1878 ns. 193:n oikeudenkäynnissä hänet tuomittiin kymmenen vuoden pakkotyörangaistukseen laittoman järjestön jäsenyydestä ja kapinan lietsonnasta. Rangaistuksensa Kovalik kärsi Borisoglebskin ja Karan pakkotyövankiloissa. Sen jälkeen hänet karkotettiin Verhojanskiin. Vuonna 1892 hän sai luvan siirtyä Balaganskiin ja sieltä Irkutskiin.


title: Sergei Kovalik

text: Siperiassa Kovalik tutki jakuuttien kulttuuria ja kieltä sekä osallistui Venäjän maantieteellisen seuran tutkimusretkiin. Vuonna 1898 hänen sallittiin siirtyä Euroopan-puoleiselle Venäjälle, missä hän asettui Minskiin. Vallankumouksen jälkeen hän osallistui yhteiskunnalliseen toimintaan ja luennoi Minskin polyteknisessä instituutissa. Kovalik on kirjoittanut 1870-luvun vallankumousliikkeen historiaa käsittelevän teoksen "Revoljutsionnoje dviženije semidesjatyh godov i protsess 193-h", joka ilmestyi Moskovassa vuonna 1928.


title: Dmitri Rogatšov

text: Dmitri Mihailovitš Rogatšov (, 1. joulukuuta 1851 Orjolin lääni – 5. helmikuuta 1884 Karan pakkotyövankila) oli venäläinen vallankumouksellinen narodnikki.


title: Dmitri Rogatšov

text: Dmitri Rogatšov syntyi aatelisperheeseen. Hän opiskeli kadetti- ja tykistökouluissa sekä Pietarin teknologisessa instituutissa. Rogatšov oli yksi narodnikkien talonpoikaiston keskuudessa tekemän vallankumouksellisen propagandakampanjan (ns. ”Meno kansaan”) alullepanijoista ja aktiivisista osallistujista. Hänen onnistui paeta poliisin pidätyksestä Tverin läänissä marraskuussa 1873. Johannes Pelkosen Saratovin-verstaan paljastuttua hän vältti jälleen pidätyksen.


title: Dmitri Rogatšov

text: Rogatšov pidätettiin Pietarissa elokuussa 1876. Hän oli vangittuna Pietari-Paavalin linnoituksessa ja Špalernajan tutkintavankilassa. Ns. 193:n oikeudenkäynnissä tammikuussa 1878 hänet tuomittiin kymmenen vuoden pakkotyörangaistukseen laittoman järjestön jäsenyydestä ja luvattoman kirjallisuuden levittämisestä. Hän kärsi rangaistustaan Novoborisoglebskin ja Karan pakkotyövankiloissa. Karassa Rogatšov johti poliittisten vankien vastarintaa. Hän kuoli keuhkokuumeeseen.


title: Dmitri Rogatšov

text: Dmitri Rogatšovin veli Nikolai toimi 1880-luvun alussa vallankumouksellisessa Narodnaja volja -järjestössä.


title: Adrian Zaugg

text: Adrian Zaugg (s. 4. marraskuuta 1986 Singapore) on eteläafrikkalainen moottoriurheilija. Hän on kilpaillut Formula BMW -sarjassa vuonna 2004, Formula Renault -sarjassa vuosina 2005–2006 ja uudestaan 2009, A1 Grand Prix -sarjassa 2006–2009 ja GP2-sarjassa 2007 ja 2010.


title: Adrian Zaugg

text: Zaugg debytoi GP2-sarjassa vuonna 2007 Ardenilla ja sai kauden aikana 10 MM-pistettä. Hänet korvattiin päätöskilpailussa Filipe Albuquerquella. Zaugg palasi GP2-sarjaan kaudeksi 2010 Trident-talliin.


title: Jaara

text: Jaara on reilun kahden sadan asukkaan kylä Sastamalassa entisen Kiikoisten kunnan alueella. Jaaran lävitse virtaa Kiikoisjärvestä laskeva Jaaranjoki, joka muuttuu Kokemäen puolella Piilijoeksi ja laskee Kokemäen Sääksjärveen.


title: Jaara

text: Jaarassa on ollut asutusta jo kivikaudella 2000 vuotta eaa. Yli-Jaaran alueella on löytynyt esineistöä kivi- ja pronssikaudelta. Nimi Jaara (oinas) on alkukantainen yhteiskunta- ja uskontomuotoinen nimi. Jaara on ollut käsityöläisten ja ammatinharjoittajien kylä, joka on säilyttänyt kylämäisen asutuksen vanhoina puutaloineen.


title: Jaara

text: Entisellä Jaaran koululla ovat asuneet muusikot Tero Vaara ja Jaakko Löytty.


title: Aila – Pohjolan tytär

text: Aila – Pohjolan tytär () on suomalainen elokuva vuodelta 1951. Se on ohjaajansa Jack Witikan ensimmäinen kokoillanelokuva. Aiheena on eteläsuomalaisen Reinon ja lappalaisen Ailan traaginen rakkaustarina tunturien kupeessa. Kansainvälisenä yhteistyönä valmistuneen elokuvan kaupallinen menestys oli heikko. Elokuva on mustavalkoinen. Elokuva palkittiin Jussi-palkinnolla parhaasta kuvauksesta vuonna 1951.


title: Aila – Pohjolan tytär

text: Tarinan kertoja on suomalaista syntyperää oleva yhdysvaltalainen kirjailija Harm (alkuaan Härmä), joka on toisen maailmansodan jälkeen matkannut tutustumaan vanhempiensa synnyinmaahan. Hän esittelee elokuvan keskushahmot Reinon (kotoisin Etelä-Suomesta, "lantalainen" metsästäjä) ja Ailan (poroisäntä Morokan tytär), joiden välillä on voimakas eroottinen mutta salassapidetty jännite. Aila tietää, että Reino on porovaras, mutta pitää asian omana tietonaan. Eräänä aamuna Aila lähtee yksin muutaman päivän matkalle. Nousee myrsky ja Reino löytää hänet lumeen tuupertuneena. Ailan ahkio on kaatunut ja hänen poronsa on karkuteillä. Korpimajassa Aila virkoaa, ja yön kuluessa roihahtaa rakkaus Reinon ja Ailan välille. Aamutuimaan majalle saapuu miehiä Ailan isä etunenässään. Reino sattuu olemaan poissa ja miehet tappavat hänen koiransa. Aila selvittää isälleen yön tapahtumat.


title: Aila – Pohjolan tytär

text: Muutaman viikon perästä Aila on isänsä kanssa kyläkaupassa, jossa he kohtaavat Reinon. Isä halajaa upeaa kivääriä, mutta se on liian kallis hänelle. Reino kustantaa aseen pyydystämiensä eläinten nahoilla. Samalla hän ostaa huivin, ja Aila käsittää oitis, että se on tarkoitettu hänelle. Kirjailija Harm on todistamassa kyläkaupassa tapahtuvaa kohtausta.


title: Aila – Pohjolan tytär

text: Aila lähtee vieraisille Reinon luo isoäitinsä varoitteluista piittaamatta. Hän vie Reinolle koiranpennun ja Reino taasen antaa Ailalle huivin. Aila tunnustaa rakastavansa Reinoa. Hän pyytää miestä lopettamaan porojen varastamisen. Mutta Reino ei pääse kaidalle tielle; Ailan isä saa Reinon kiinni rysän päältä ja ampuu vävykokelastaan. Reinon onnistuu paeta ahkiolla. Alkaa takaa-ajo. Isä saa Reinon kiinni, Reino puukottaa appiehdokastaan ja pääsee mökilleen turvaan. Aila löytää sekä isänsä että Reinon haavoittuneina. Hän sitoo Reinon haavan, ja palaa isänsä luo, joka on tällä välin siirtynyt ajasta ikuisuuteen. Kostonhimoinen Aila lähtee hiihtäen Reinon perään, joka hoipertelee suksensa menettäneenä pitkin tunturin kuvetta. Aila saavuttaa Reinon. Mies ampuu rakastettuaan, rakastettu vastaa tuleen. Kumpainenkin tuupertuu hankeen. He jäävät makaamaan liikkumattomina toistensa läheisyyteen.


title: Aila – Pohjolan tytär

text: "Aila – Pohjolan tytär" kuvattiin maalis–huhtikuussa 1949, kevättalvella 1950 ja kesällä 1950. Ulkokuvauspaikkoja olivat Utsjoki (Tenojoen varsi, Outakoski), Enontekiö (Hetta) ja Tenojoen varsi Norjassa. Studiona toimi Fenno-Filmi Oy:n studio Helsingissä Pienellä Roobertinkadulla.


title: Aila – Pohjolan tytär

text: "Aila – Pohjolan tytär" sai ristiriitaisen vastaanoton. Kappale oli määrä panna kansainväliseen levitykseen, joten sille oli asetettu tiettyjä ennakko-odotuksia. Ilta-Sanomien Juha Nevalainen piti kappaletta "sangen erikoislaatuisena tapauksena suomalaisen elokuvan vaiheissa" ja määritteli sen jopa merkkitapaukseksi: "Elokuva noudattaa periaatetta, joka on filmille luonnollisin, alkuperäisin ja tehokkain, se antaa kuvien puhua. Äänelliset efektit, musiikkia lukuunottamatta, jota sitäkin on käytetty säästetellen, ovat varsin niukat." Helsingin Sanomat kiitti "Ailan" kuvaustaiteellista tasoa, mutta piti tarinaa köyhänä ja yksiviivaisena. Näyttelijävalinnat saivat useimmilta kriitikoilta kehuja. Aamulehti: "Kuosmanen on verevä ja taitavasti kuvattu, mutta kohtalokkaan murhenäytelmän tuntua hän ei saa syntymään mykällä näyttelemisellään." Eräät kriitikot katsoivat Kuosmasen sortuneen poseeraukseen muutamissa lähikuvissa. Helsingin Sanomien mukaan Kuosmanen "omalaatuisine kasvoineen" oli mitä oivallisin valinta Ailaksi. Rautavaaran "jykevän miehistä ilmeikkyyttä" pääkaupunkilaisjulkaisu piti edullisena "sanattomien tunteiden" esiintuonnille. Pihlajamäen "monumentaalisten kasvojen" lehti katsoi luovan aivan sanoittakin "vanhan tietäjänaisen tunnelmaa".


title: Aila – Pohjolan tytär

text: "Aila – Pohjolan tytär" oli Jack Witikan ensimmäinen kokoillan elokuva. Brittiläinen elokuvatuottaja ja - ohjaaja Michael Powell kutsui Witikan vuonna 1948 Englantiin tutustumaan paikalliseen elokuvantekoon. Pari vuotta myöhemmin Witikka sai houkuteltua Powellin yhdeksi tuottajaksi Lappi-aiheiseen draamaan, jonka kuvaaja olisi Erik Blomberg. Tuotannon valvoja ja elokuvan leikkaaja oli Powellin ystävä ja kollega, englantilainen John Seabourne. Witikka ja Blomberg laativat elokuvan ensimmäisen käsikirjoituksen, nimeltään "Arctic Fury", jossa ei juurikaan ollut vuorosanoja. Seabourne oli mukana lopullisen käsikirjoituksen teossa. Valmiiseen elokuvaankin tuli vain 80 repliikkiä.


title: Aila – Pohjolan tytär

text: Blomberg kertoi Filmihullu-lehdessä vuonna 1981, että Seabourne oli kyllä mainio heppu, mutta tämä epäonnistui täysin "Ailan" leikkauksessa. Elokuvan epäonnistuminen johti Blombergin mukaan uuteen Lappi-aiheiseen filmatisointiin: syntyi "Valkoinen peura". "Aila – Pohjolan tytär" sai nimensä Jean Sibeliuksen sinfonisesta fantasiasta. Sibeliuksen musiikkia käytettiin "Ailan" äänitaustana säveltäjän itsensä suostumuksella. Witikka anoi elokuvalle verovapautta painottamalla sitä, että se oli "vakava yritys luoda suomalaiselle elokuvalle pohja kansainvälisten filmimarkkinoiden valloittamiseksi".


title: Mogens Wieth

text: Mogens Frits Carl Wieth (16. syyskuuta 1919 Kööpenhamina – 10. syyskuuta 1962 Lontoo) oli tanskalainen näyttelijä. Hän näytteli muun muassa Tanskan kuninkaallisessa teatterissa ja useissa elokuvissa.


title: Mogens Wieth

text: Mogens Wiethin vanhemmat olivat näyttelijät Carlo Wieth ja Agnes Thorberg Wieth. Hän suoritti Tanskan kuninkaallisen teatterin oppilaskoulun vuosina 1937–1939 ja työskenteli samaisessa teatterissa näyttelijänä kahteen otteeseen: 1939–1950 ja 1954–1955. Vuosina 1950–1954 Wieth työskenteli Lontoossa ja vuosina 1955–1959 Kööpenhaminan Det Ny Teaterissa. Hän palasi Lontooseen vuonna 1962. Tuolloin hänen oli määrä näytellä Old Vic -teatterissa Antonion rooli kappaleessa "Venetsian kauppias". Wieth kuitenkin menehtyi ennen näytelmän ensi-iltaa.


title: Mogens Wieth

text: Wieth näytteli myös elokuvissa, radioteatterissa ja tanskalaisissa televisiotuotannoissa.


title: Mogens Wieth

text: Mogens Wieth avioitui näyttelijä Lily Weidingin kanssa vuonna 1954. Pariskunnalle syntyi tytär Julie 1960.


title: Sami Mustakallio

text: Sami Kimmo Kalervo Mustakallio (s. 13. lokakuuta 1958 Helsinki) on suomalainen pastori. Hän on näyttelijä Marita Nordbergin ja lääketieteen tohtori, professori Kimmo K. Mustakallion poika. Vuonna 2009 Mustakallio siunasi äitinsä hautaan Hietaniemen kappelissa. Vuonna 2016 oli hänen isänsä vuoro.


title: Sami Mustakallio

text: Sami Mustakallio valmistui teologian maisteriksi Helsingin yliopistosta vuonna 1992. Hänen pro gradunsa aihe oli pelastus ja parantaminen Kirkkojen maailmanneuvoston lääketieteellisen komission asiakirjoissa vuosina 1979–1981. Mustakalliolla on CP-vamma. Vammaisuutensa vuoksi hän joutui odottamaan pappisvihkimystään yhdeksän vuotta. Suomen evankelis-luterilaisen kirkon piirissä epäiltiin hänen kykyään suoriutua tehtävästään. Mustakallion käsityksen mukaan Tampereen silloinen piispa arveli ettei Mustakallion puheesta saataisi selvää. Kiistaa oli ilmeisesti myös siitä, voiko vammainen pappi hyödyntää työssään avustajansa käsiä. Lopulta piispainkokous totesi, että vammainen voi toimia pappina, mikäli hänet katsotaan kelvolliseksi tehtävään. Jälkikäteen Mustakallio kritisoi kirkon suhtautumista hänen vammaisuuteensa muun muassa seuraavasti: ”Kukaan ei alussa edes katsonut, miten voisin mitäkin asioita tehdä. Nähtiin vain pyörätuoli.”


title: Sami Mustakallio

text: Ennen vihkimystään Mustakallio työskenteli Invalidiliiton sopeutumisvalmennuskeskuksessa (nyk. Validia Kuntoutus Lahti) sosiaaliterapeuttina. 1. kesäkuuta 2000 Mustakallio viimein vihittiin, jolloin hänestä tuli ensimmäinen Suomen evankelis-luterilaisen kirkon vihkimä vaikeavammainen pappi. Vihkimisen toimitti Juha Pihkala Tampereen tuomiokirkossa. Mustakalliota varten perustettiin Lahden seurakuntien yhteisen diakoniatyön alaisuuteen määräaikainen seurakuntapastorin virka, joka päättyi vuoden 2002 lopussa. Sopimuksen mukaan hän hoiti virkaansa 10-prosenttisesti.


title: Sami Mustakallio

text: Mustakallio valittiin vuoden 2000 kunnallisvaaleissa Lahden kaupunginvaltuustoon vihreiden listalta. Valtuustoaikanaan hän oli myös sosiaali- ja terveyslautakunnan jäsen. Hän oli vasemmistoliiton ehdokkaana vuoden 2003 eduskuntavaaleissa, mutta ei tullut valituksi.


title: Sami Mustakallio

text: 2000-luvun ensikymmenen loppupuolella Mustakallio muutti Lahdesta takaisin Helsinkiin. Hän asuu MS-liiton palvelutalossa Arabianrannassa ja käy eri seurakunnissa saarnaamassa. Hänen harrastuksiaan on teatterissakäynti, ja hän on myös pelannut sähköpyörätuolisalibandyä maalivahtina "M-Team Electric Gladiators" -joukkueessa.


title: The King of Fighters

text: The King of Fighters (, lyhyesti KOF) on vuonna 1994 alkanut tappelupelien sarja, jonka on kehittänyt ja julkaisut japanilainen pelitalo SNK. Sarjan pelit kehitettiin alun perin kolikkopeleiksi ja SNK:n Neo-Geo-konsolille, mutta niitä on ilmestynyt myös Sega Dreamcastille, Game Boy Advancelle, N-Gagelle, PlayStationille, PlayStation 2:lle, PlayStation 3:lle, PlayStation Portablelle, Sega Saturnille, Wiille, Xboxille ja Xbox 360:lle.


title: The King of Fighters

text: Sarjan ensimmäinen peli "The King of Fighters '94" ilmestyi alun perin kolikkopelinä Japanissa 25. elokuuta 1994. Se suunniteltiin varta vasten tappelupeliksi, jossa SNK:n pelien hahmot voisivat ottaa toisistaan mittaa. "The King of Fighters '94":n pelimekaniikka perustui SNK:n tappelupelisarjojen "Art of Fightingin", "n" ja "Samurai Shodownin" pohjalle. Sarjan nimi on peräisin ensimmäisestä "Fatal Fury" -pelistä "Fatal Fury: King of Fightersista". Pelihahmojen suuren lukumäärän takia SNK keksi sarjan pelimekaniikan perustaksi joukkuepohjaisen järjestelmän, jossa hahmot ottelevat kolmen hengen joukkueissa. Ottelun voittaminen ei onnistu yksittäisten vihollisten nujertamisella, vaan pelaajan tulee päihittää kaikki vastustajajoukkueen jäsenet päästäkseen seuraavaan otteluun. "The King of Fighters '94" oli SNK:lle kaupallinen menestys ja kannusti pelitaloa ottamaan käytännön, jonka mukaan uuden "The King of Fighters" -pelin pitää ilmestyä vuosittain. 1990-luvun loppuun mennessä "The King of Fightersin" menestys oli saanut SNK:n lopettamaan muut tappelupelisarjansa, kuten "Art of Fightingin", "Fatal Furyn", "Samurai Shodownin" ja "The Last Bladen".


title: The King of Fighters

text:
25. heinäkuuta 1995 ilmestyi "The King of Fighters '95", joka antoi pelaajalle ominaisuuden valita itse joukkueen jäsenet ja oli pelisarjan tarinan ensimmäisen juonenkaaren "The Orochi Sagan" avausjakso. "The King of Fighters '95":stä lähtien pelisarjan tarinaa on viety eteenpäin sarjamuotoisilla pää- ja sivujuonilla, jotka johtavat seuraavan pelin tapahtumiin. 30. heinäkuuta 1996 ilmestyi "The King of Fighters '96", joka toi pelimekaniikkan käyttöliittymään parannuksia ja teki graafisen päivityksen lisäämällä peliin uudet hahmomallit. 28. heinäkuuta 1997 ilmestynyt "The King of Fighters '97" oli "The Orochi Saga" -tarinan päätösjakso. 23. heinäkuuta 1998 ilmestyneestä "The King of Fighters '98":ssa ei ollut juonelle perustuvaa yksinpeliä, mutta peli hyvitti tarinan puuttumisen antamalla pelattaviksi lähes kaikki neljän ensimmäisen pelin hahmot.
22. heinäkuuta 1999 ilmestynyt "The King of Fighters '99" käynnisti sarjassa uuden juonenkaaren nimeltä "The NESTS Chronicles" ja muokkasi sarjan pelimekaniikkaa uudistuksella, jossa joukkueissa on neljä jäsentä. Pelaaja valitsee yhden joukkuetovereista suorittamaan tietyn erikoishyökkäyksen pelaajahahmon avuksi ottelun aikana. 26. heinäkuuta 2000 ilmestynyt "The King of Fighters 2000" jäi viimeiseksi SNK:n tuottamaksi sarjan peliksi pelitalon talousongelmien takia. 22. lokakuuta 2001 SNK ilmoitti virallisesti konkurssistaan, minkä jälkeen pelitalo lakkautettiin. 15. marraskuuta 2001 ilmestynyt "The King of Fighters 2001" oli "The NESTS Chroniclesin" päätösjakso, jonka kehityksen ja julkaisun rahoituksesta vastasi osittain eteläkorealainen yhtiö Eolith. 10. lokakuuta 2002 ilmestyneestä "The King of Fighters 2002":sta puuttui "The King of Fighters '98":n tavoin juoneen perustuva yksinpeli, mutta SNK päätti tuoda mukaan viimeisen kerran pelattaviksi yli kuusikymmentä "The Orochi Sagan" ja "The NESTS Chroniclesin" pelihahmoa. Eolith oli mukana myös "The King of Fighters 2002":n rahoituksessa.


title: The King of Fighters

text: Vuoden 2001 elokuussa entinen SNK uudelleenorganisoitiin pelitaloksi nimeltä SNK Playmore. 12. joulukuuta 2003 ilmestyi SNK Playmoren ensimmäinen "The King of Fighters" -peli nimellä "The King of Fighters 2003". Peli oli sarjan kolmannen juonenkaaren "Tales of Ashin" avausjakso. Peli antoi pelaajalle kyvyn vaihtaa joukkueen jäseniä kesken ottelun. Ylimääräinen neljäs hahmo poistui joukkueiden vahvuudesta, minkä takia perinteiset kolmen hengen joukkueet palasivat sarjaan. "The King of Fighters 2003" oli myös sarjan viimeinen Neo-Geolle kehitetty peli. Vuonna 2004 SNK Playmore hylkäsi käytännön sarjan pelien vuosittaisesta ilmestymisestä. Pelitalon käyttöön ottaman uuden julkaisupolitiikan takia 26. lokakuuta 2005 ilmestynyt "The King of Fighters XI" oli sarjan ensimmäinen peli, josta puuttui "The King of Fighters" -pelien nimelle tyypillinen vuosiluku. 10. huhtikuuta 2009 ilmestynyt "The King of Fighters XII" oli sarjan laajin graafinen uudistus antaen hahmoille suuremmat, yksityiskohtaisemmat ja tarkemmin animoidut hahmomallit. Grafiikkapäivitys pidensi "The King of Fighters XII":n kehitystä vuosilla ja antoi pelaajalle vain puolet edellisen pelin hahmokaartista. "The King of Fighters '98":n ja "The King of Fighters 2002":n tavoin pelissä ei myöskään ollut juoneen perustuvaa yksinpeliä. 14. heinäkuuta 2010 ilmestyi sarjan uusin peli "The King of Fighters XIII", joka on "Tales of Ashin" päätösjakso ja korjasi "The King of Fighters XI":n vajavaista hahmokaartia tuoden mukanaan liudan edellisestä pelistä puuttuneita sarjan vakiohahmoja.


title: The King of Fighters

text: Osa sarjan peleistä on myöhemmin muutettu päivitetyiksi versioiksi. 28. joulukuuta 2004 julkaistu "The King of Fighters '94 Re-Bout" oli "The King of Fighters '94":n kymmenvuotisjuhlan kunniaksi ilmestynyt päivitetty versio, jossa oli internet-moninpeli ja uudistettu grafiikka. 18. maaliskuuta 2008 julkaistussa "The King of Fighters '98":n päivitetyssä versiossa "The King of Fighters '98 Ultimate Matchissä" oli laajennettu hahmokaarti ja uudistettu grafiikka. 26. helmikuuta 2009 julkaistussa "The King of Fighters 2002":n päivitetyssä versiossa "The King of Fighters 2002 Unlimited Matchissä" oli samanlaiset uudistukset kuin "The King of Fighters '98 Ultimate Matchissä". "The King of Fighters 2002: Unlimited Match" myös poisti tekijänoikeussyistä "The King of Fighters 2001":n K9999:n ja korvasi hänet uudella hahmolla nimellä Nameless, koska K9999 oli kopio vuoden 1988 anime-elokuvan "Akiran" hahmosta Tetsuo Shimasta.


title: The King of Fighters

text: 12. elokuuta 2004 ilmestyi "", joka oli sarjan ensimmäinen 3D-grafiikkamoottorilla tehty peli. 27. huhtikuuta 2006 julkaistiin pelin jatko-osa "", joka ilmestyi Pohjois-Amerikassa nimellä "The King of Fighters 2006". Pelistä ilmestyi myöhemmin päivitetty versio "KOF: Maximum Impact 2 Regulation A". "Maximum Impact" -sarja sijoittuu pääsarjan vaihtoehtoiseen juonijatkumoon, jossa esiintyy klassisten "The King of Fighters" -hahmojen lisäksi myös joukko uusia hahmoja, kuten pelien päähahmot Alba Meira ja Soiree Meira.


title: The King of Fighters

text:
"The King of Fightersin" hahmot ovat aika ajoin esiintyneet sarjan ulkopuolella muissa SNK:n tappelupeleissä, kuten "SNK Gals' Fightersissa" vuonna 2000 ja "NeoGeo Battle Coliseumissa" vuonna 2005. Hahmot ovat esiintyneet myös SNK:n ja Capcomin crossover-peleissä "issa" vuonna 1999, "":ssa vuonna 2000, "Capcom vs. SNK 2: Mark of the Millenniumissa" vuonna 2001 ja "issa" vuonna 2003.
Vuonna 1995 Tatsuya Shingyoji käsikirjoitti ja piirsi mangasovituksen "The King of Fighters '94":stä. Manga ilmestyi alun perin "Shōnen Ace" -lehdessä ja sittemmin se koottiin neljäksi pokkariksi. Vuonna 1997 Masato Natsumoto käsikirjoitti ja piirsi "The King of Fighters '96":n pohjalta mangasovituksen nimeltä "The King of Fighters: Kyo", joka koottiin kahteen pokkariin.
Dengeki Bunko ja Pony Canyon ovat julkaiseet CD-levyillä "The King of Fighters '94":n, "The King of Fighters '95"':n, "The King of Fighters '96":n, "The King of Fighters '97":n, "The King of Fighters '98":n, "The King of Fighters '99":n ja "The King of Fighters 2000":n kuunnelmasovitukset. "Iori Yagami Original Drama The Setting Sun and Moon ~ Prologue" on Iori Yagamin hahmoon keskittyvä kuunnelma, josta Pony Canyon julkaisi CD-levyn vuonna 1999.


title: The King of Fighters

text: Vuonna 2005 Production I.G tuotti "The King of Fighters: Maximum Impact" -sarjaan perustuvan animesarjan "The King of Fighters: Another Day", jossa oli neljä kymmenen minuutin pituista jaksoa. Vuonna 2010 ensi-iltansa sai pelisarjaan perustuva toimintaelokuva "The King of Fighters", jonka ohjasi hongkongilainen elokuvaohjaaja Gordon Chan. Elokuvan tuottivat Aja Tan Studios ja Mandalay Pictures. Sen pääosissa esiintyvät Sean Faris Kyo Kusanagin, Maggie Q Mai Shiranuin, Will Yun Lee Iori Yagamin, David Leitch Terry Bogardin ja Ray Park Rugal Bernsteinin rooleissa.


title: The King of Fighters

text: "The King of Fighters" -sarjan ominaispiirteisiin kuuluu muihin tappelupeleihin verrattuna suuri hahmokaarti, jossa on lähes sata pelaajahahmoa. Monet sarjan vakiohahmoista ovat alun perin tehneet ensiesiintymisensä SNK:n klassisista tappelupeleissä "Art of Fighting" ja "Fatal Fury" ja toimintapeleissä "Ikari Warriors" ja "Psycho Soldier". Sarjan ensimmäinen peli "The King of Fighters '94" kuitenkin toi mukanaan myös liudan uusia hahmoja, jotka eivät olleet esiintyneet pelitalon muissa peleissä. Pelin hahmot on lajiteltu keskenään otteleviin joukkueisiin, joista sarjassa toistuviin kuuluvat japanilaisten hahmojen Japan Team, eteläkorealaisten hahmojen Korea Team, naispuolisten hahmojen Women Fighters Team, "Art of Fightingin" hahmojen Art of Fighting Team, "Fatal Furyn" hahmojen Fatal Fury Team, "Psycho Soldierin" hahmojen Psycho Soldier Team ja "Ikari Warriorsin" hahmojen Ikari Team. Eräät sarjan alkuperäisistä hahmoista ovat viittauksia japanilaiseen populaarikulttuuriin, esimerkiksi "The King of Fighters '94":n Japan Teamin Kyo Kusanagin, Benimaru Nikaidon ja Goro Daimonin persoonallisuudet ja erikoisvoimat ovat peräisin 1970-luvun manga- ja animesarjasta "Getter Robo". Kyo Kusanagi oli sarjan alkuperäinen sankari, kunnes pelien protagonistin roolin vei "The King of Fighters '99":ssä K' ja myöhemmin "The King of Fighters 2003":ssa Ash Crimson. Vastaavasti joka pelissä on esiintynyt uusi antagonisti, josta ainoa poikkeus on ollut "The King of Fighters '94":n ja "The King of Fighters '95":n alkuperäinen loppuvastus Rugal Bernstein.


title: The King of Fighters

text: "The Orochi Sagassa" protagonisti on japanilainen opiskelijanuorukainen Kyo Kusanagi, joka on perinyt Kusanagi-suvun pyrokineettiset voimat. "The King of Fighters '94":ssä asekauppias Rugal Bernstein järjestää maailmanlaajuisen The King of Fighters -taisteluturnauksen, mutta hänen motivinaan on tappaa voittajajoukkue ja muuttaa heidän ruumiinsa patsaiksi taidekokoelmaansa. "The King of Fighters '95" teki ensiesiintymisensä Kyon vihamies Iori Yagami, jolla on pakkomielle tappaa hänet. 1800 vuotta ennen sarjan tapahtumia Kusanagin, Yasakanin (nykyinen Yagami) ja Yatan suvut vangitsivat pahan Orochi-jumalan pelastakseen ihmiskunnan sukupuutolta. "The King of Fighters '96":ssa ja "The King of Fighters '97":ssä antagonistin roolin ottavat Orochin seuraajat, jotka yrittivät vapauttaa hänet. "The NESTS Chroniclesin" protagonisti on K', jolle rikollisjärjestö NESTS on antanut geenimanipulaatiolla Kyon pyrokineettiset voimat. NESTS on maailmanvalloitusta havitteleva organisaatio, jolla on hallussaan futuristista biotekniikkaa, kuten ihmiskloonausta. "Tales of Ashissä" protagonisti on Ash Crimson, jota vastassa on epäinhimillisten taistelijoiden ryhmä nimeltä "Those from the Past".


title: Ikarus Aero 2

text: Ikarus Aero 2 oli jugoslavialainen vuonna 1940 ensilentonsa lentänyt koulutuslentokone, jota valmistettiin Jugoslavian ilmavoimille vuodesta 1948 lähtien. Lentokone oli ilmavoimien käytössä vuoteen 1959 asti.


title: Ikarus Aero 2

text:
Kone suunniteltiin toista maailmansotaa edeltävän Jugoslavian ilmavoimien vaatimusten perusteella korvaamaan Fizir FN-kaksitasot. Se oli melko moderni, tosin sen voimalaite de Havilland Gipsy Major oli vähätehoinen sotilaskoulukoneelle. Laskuteline oli kiinteä.
Ikarus-lentokonetehtaan Boris Cijanin ja Djordje Petkovicin suunnittelema kone pääsi kolmesta kilpailijasta koevaiheeseen kesä-marraskuussa 1940.


title: Ikarus Aero 2

text: Vuosien 1948 ja 1959 välissä Ikarus Tvornica Aero i Hydroplana valmisti kaikkiaan 248 konetta, ehkä jopa 380 konetta..


title: Hispano Aviación

text: Vuonna 1972 tehdas sulautui CASA-lentokonetahtaaseen.


title: Hispano Aviación

text: Hispano Aviaciónin tehdas sijaitsi Tabladassa. Tehdas suunnitteli omia lentokoneita aikana, jolloin niitä ei voinut ostaa ulkomailta, ja kansallisena teknologiahankkeena myös toisen maailmansodan jälkeen.


title: Haspra

text: Haspra () tai Gaspra (; ) on kaupunkityyppinen taajama Krimin autonomisessa tasavallan Jaltan kaupunkipiirissä Mustanmeren rannalla. Se sijaitsee eurooppatie n varrella Jaltan länsipuolella ja on lomakeskus ja kylpyläpaikkakunta. Vuonna 2013 siellä oli 11 384 asukasta.


title: Haspra

text: Leo Tolstoi asui Hasprassa vuosina 1901 ja 1902. Asteroidi 951 Gaspra on nimetty Haspran mukaan.


title: Haspra

text: Kaupungin lähellä on nähtävyyksiä, muun muassa roomalainen linnoitus Charax ja romanttinen Pääskysen pesän linna.


title: Touko-Pouko

text: Touko-Pouko on näyttelijä Jukka Rasilan esittämä ja luoma kuvitteellinen hahmo television viihdeohjelmissa "Studio Julmahuvi" ja "JugiStyle".


title: Touko-Pouko

text: Lyhytmittaisissa sketseissä maanis-depressiivinen Touko-Pouko juontaa kuvitteellista lastenohjelmaa nimeltä "Muksuluuri". Hänen tavaramerkkinään on kiero katse. Sketseissä Touko saattaa riehua ympäri studiota intiaanina tai Tarzanina, ”askarrella-paskarrella” muovailuvahasta sielun tai valistaa lapsia ”ydinsodan-pydinsodan” vaaroista. Ohjelmassa hän pääsee myös vastaamaan satunnaisiin puheluihin lapsilta sekä esittämään kappaleen ”Kreikan Meri”. Muksuluurin puhelinnumero on 0700-6528834 eli ”kuusi-puusi viisi-piisi kaksi-paksi kasi-pasi kasi-pasi kolme-dolme ja nelkku-kelkku”.


title: Touko-Pouko

text: Muksuluurin tunnusmusiikkina on Erste Allgemeine Verunsicherungin ”Kann Denn Schwachsinn Sünde Sein” -kappaleen alkuosa, jonka sanoitus kuuluu: ”Come on everybody, lets do the Musi!”.


title: Touko-Pouko

text: Touko-Pouko esittää jokaisessa jaksossa eri hahmoa, joita ovat Tarzan, intiaani, ninja, mellakkapoliisi ja astronautti. Sketsi, jossa Touko-Pouko esiintyy Robin Hoodina ei päätynyt televisioon, mutta sisältyy Studio Julmahuvin DVD-julkaisuun. "JugiStylessa" Touko-Pouko esiintyy TV-chatin juontajana.


title: Touko-Pouko

text: ”Kreikan Meri” on Touko-Poukon säveltämä, sanoittama ja luoma kappale. Ensimmäisen kerran hän esitti laulun "Studio Julmahuvissa" ja myöhemmin myös JugiStylessa. Kappaleen sanoissa toistetaan hokemaa ”Kreikan meri, meri Kreikan”. Samalla sävelellä ja tyylillä hän on laulanut kappaleen myös eri sanoilla.


title: Said Chayesteh

text: Said Chayesteh (s. 21. heinäkuuta 1984) on iranilaista syntyperää oleva tanskalainen näyttelijä.


title: Said Chayesteh

text: Hänet tunnetaan Suomessa parhaiten poliisisarjasta Anna Pihl, jossa hän esitti järjestyspoliisi Karimia. Hän on myös ollut mukana tanskalaisessa versiossa Tanssii tähtien kanssa -kilpailusta (missä hän sijoittuu kuudennelle sijalle).


title: Said Chayesteh

text: Chayestehilla ei ole näyttelijän koulutusta. Hän on opiskellut aiemmin kauppatieteitä, tällä hetkellä hän on humanististen tieteiden opiskelijana Roskilden yliopistossa.


title: Arno Gruen

text: Arno Gruen (26. toukokuuta 1923 Berliini – 20. lokakuuta 2015 Zürich) oli saksalais-sveitsiläinen psykologi ja psykoanalyytikko. Hän muutti vanhempiensa kanssa jo nuorena vuonna 1936 Yhdysvaltoihin, missä hän myöhemmin loi uraa. Gruen oli muun muassa neurologisen tutkimuksen professori Cornellin yliopistossa ja psykologian professori Rutgersin yliopistossa. Lisäksi hän työskenteli useilla klinikoilla.


title: Arno Gruen

text: Gruen tutki ihmisen väkivaltaisuuden syitä ja haastoi Sigmund Freudin näkemyksen ihmisen luontaisesta väkivaltaisuudesta. Gruenin mukaan väkivaltaisuuden perusongelma kulminoituu kieltämistä ja palkitsemista suosivaan kasvatukseen, joka opettaa miellyttämään auktoriteetteja, mutta ei ohjaa yksilöä varsinaiseen moraaliseen kasvuun. Tämä johtaa välinpitämättömyyteen, väkivaltaisuuteen ja lopulta sellaiseen yhteiskuntaan, joka nostaa omistamisen kaltaiset seikat henkilökohtaisen omanarvontunnon mitaksi.


title: Arno Gruen

text: Gruenin mukaan ihmisten ei pidä tyytyä siihen, että maailmassa käydään sotia, sillä sodat ovat ihmisten aiheuttamia ja jokainen voi tehdä jotain niiden estämiseksi. Hänen mielestään monet pitävät ajatusta väkivallattomasta maailmasta naurettavana, koska tällaisten unelmien voima vaarantaa sopeutumisen ikuiseksi kuviteltuun todellisuuteen ja maailmanjärjestykseen.


title: Arno Gruen

text: Gruenin lukuisista kirjoista on julkaistu suomeksi ainakin "Itseään pettävä ihminen" (Otava 1988) sekä "Tahdon maailman ilman sotaa" (Like 2008).


title: Tonga olympialaisissa

text:
Tonga osallistui olympialaisiin ensimmäisen kerran Los Angelesissa 1984 ja on ollut mukana kaikissa kesäolympialaisissa sen jälkeen. Talviolympialaisiin maa osallistui ensimmäisen kerran Sotšissa 2014.
Tongan ainoa olympiamitalisti on nyrkkeilijä Paea Wolfgramm, joka sai hopeaa superraskaassa sarjassa Atlantassa 1996. Pistesijalle, eli kahdeksan parhaan joukkoon, ovat lisäksi yltäneet Los Angelesissa 1984 jaetulle viidennellä sijalle sijoittuneet nyrkkeilijät Tevita Taufo'ou raskaassa sarjassa ja Viliami Pulu superraskaassa sarjassa.


title: Pirkko Vahtero

text: Pirkko Vahtero (s. 16. joulukuuta 1936 Keuruu) on suomalainen graafinen suunnittelija ja heraldikko. Hän on suunnitellut useita suomalaisia postimerkkejä sekä arvopapereita. Postimerkkejä hän on suunnitellut 140 kappaletta. Hän on suunnitellut postimerkkejä myös Ruotsiin, Tanskaan, Islantiin, Norjaan, Venezuelaan, Costa Ricaan, El Salvadoriin, Libanoniin ja Kuwaitiin. Vahtero on menestynyt Suomen kauneimmat postimerkit -kilpailussa.


title: Pirkko Vahtero

text: Vahtero on piirtänyt suomalaiset joulupostimerkit 1973–1982 sekä 1984–1985 ja 1999. Aihepiiri on käsittänyt kaikki perinteiset joulun elementit, kuten joulupukin ja -tontut, tiernapojat, rekiretken joulukirkkoon, joulusaunan, lintujen ja eläinten jouluruokinnan, kuusenhaun ja koristelun, joulupuuron ja joululeikit tuvan oljilla.


title: Sven Otto Littorin

text: Sven Otto Littorin (s. 20. toukokuuta 1966 Skänninge, Ruotsi) on kokoomuslainen ruotsalainen poliitikko ja Ruotsin entinen työministeri. Hän oli kokoomuspuolueen puoluesihteeri 2003–2006 ja työministeri 2006–2010, kunnes 7. heinäkuuta 2010 ilmoitti eroavansa yksityisasioiden vuoksi. Julkisuudessa esitettyjen väitteiden mukaan hän olisi ostanut seksiä, mikä Ruotsissa on kiellettyä, mutta hän on kieltänyt väitteen todenperäisyyden.


title: Sven Otto Littorin

text: Littorin on opiskellut taloustieteitä Lundin yliopistossa. Littorinin isä Sven Littorin on keskustapuoluelainen poliitikko ja sikatilallinen, äiti Lillemor Littorin toimittaja, joka on työskennellyt muun muassa Ruotsin Pelastakaa lapset -järjestössä. Hän on ollut naimisissa Ann Zetterberg Littorinin kanssa, ja heillä on kolme lasta.


title: Kari Klemelä

text: Kari Klemelä (s. 1955 Koski Tl) on suomentaja, kustantaja ja valokuvaaja.


title: Kari Klemelä

text: Suomentajana 1987 aloittanut Klemelä käänsi ensin kymmenen vuotta venäjästä, muun muassa Andrei Saharovin "Muistelmat", Edvard Radzinskin teoksia ja Boris Akuninin salapoliisiromaaneja. Vuodesta 1997 hän on suomentanut entisen Jugoslavian alueen eteläslaavilaisista kielistä sloveenista, kroatiasta, serbiasta, bosniasta ja makedoniasta. Aiemmin alueen kirjallisuutta suomennettiin välikielen, esimerkiksi englannin, kautta.


title: Kari Klemelä

text: Klemelän suomennoksiin kuuluu muun muassa jugoslavialaisen Nobel-ehdokkaan Danilo Kišin trilogian suomentaminen. Trilogian viimeinen osa "Tiimalasi" ilmestyi 2009.


title: Kari Klemelä

text: Klemelä on ollut perustamassa Slovenia-seuraa 1999, toiminut sen varapuheenjohtajana 1999–2001 ja puheenjohtajana 2001–2009. Vuonna 2005 hän perusti suomennosten julkaisemiseksi kirjankustantamo Mansardan.


title: Kari Klemelä

text: Klemelä on naimisissa, ja perheeseen kuuluu kaksi poikaa. Hän asuu Sauvossa ja Izolassa .


title: BCN Competicion

text: BCN Competicion oli espanjalainen autourheilutalli, joka kilpaili GP2-sarjassa kausina 2005–2008. Talli ei saavuttanut menestystä, ja tuloksena viisi palkintosijaa neljässä vuodessa. BCN oli ainoa GP2-talli, joka ei pystynyt voittamaan yhtään kilpailua. Kauden 2008 jälkeen Tiago Monteiro ja José Guedes ostivat tallin ja nimesivät sen Ocean Racing Technologyksi. Uusi talli ajoi voittoon Belgian kilpailussa Álvaro Parenten voimin.


title: BCN Competicion

text: Ennen GP2-sarjaa BCN kilpaili muun muassa Formula Nissan, A1 Grand Prix ja Formula 3000 -sarjoissa.


title: BCN Competicion

text: Tarkoittaa kuljettajan kaikissa kauden aikana ajetuissa talleissa saavutettuja tuloksia.


title: Danilo Kiš

text: Danilo Kiš (Serbian kyrillisellä kirjaimistolla: Данило Киш) (22. helmikuuta 1935 – 15. lokakuuta 1989) oli jugoslavialainen prosaisti ja runoilija, joka kirjoitti serbiaksi. Kiš sai vaikutteita muun muassa Bruno Schulzilta, Vladimir Nabokovilta ja Jorge Luis Borgesilta. Kišin isä oli unkarinjuutalainen ja hänen äitinsä montenegrolainen.


title: Danilo Kiš

text: Danilo Kišin isä Eduard Kiš (Kis Ede) oli unkarinjuutalainen rautatietarkastaja ja äiti Milica Kiš (s. Dragićević) montenegrolainen Cetinjestä. Isä oli syntynyt Itävalta-Unkarissa, ja hänen alkuperäinen sukunimensä oli Kon, mutta hän muutti sen muotoon Kis ajan unkarilaistamistoimien vuoksi. Toisen maailmansodan aikana Danilon isä ja muutama muu suvun jäsen kuoli saksalaisten keskitysleireillä. Äiti vei hänet ja vanhemman sisaren Danican sodan ajaksi Unkariin. Sodan päätyttyä perhe muutti Jugoslaviaan Montenegrossa sijaitsevaan Cetinjen kaupunkiin, jossa Kiš valmistui lukiosta 1954.


title: Danilo Kiš

text: Kiš opiskeli kirjallisuutta Belgradin yliopistossa, josta valmistui 1958 ensimmäisenä opiskelijana, joka sai arvosanan vertailevasta kirjallisuustieteestä. Hän kirjoitti merkittävälle "Vidici"-lehdelle, jossa hän työskenteli vuoteen 1960. Vuonna 1962 ilmestyivät hänen kaksi ensimmäistä romaaniaan "Mansarda" ja "Psalam 44". Vuonna 1973 ilmestyneestä teoksesta "Peščanik" ("Tiimalasi") Kiš sai arvostetun NIN-palkinnon, mutta hän palautti sen muutaman vuoden kuluttua poliittisen erimielisyyden vuoksi. Myöhemmin Kiš sai runsaasti kotimaisia ja ulkomaisia palkintoja sekä proosasta että runoista.


title: Danilo Kiš

text: Kiš asui lähes koko ikänsä Belgradissa, vasta viimeisen vuosikymmenen vuoroin Pariisissa ja Belgradissa, Hän työskenteli useita vuosia professorina Ranskassa. Kiš oli naimisissa Mirjana Miočinovićin kanssa 1962–1981. Eron jälkeen hän asui Pascale Delpechin kanssa ennenaikaiseen kuolemaansa saakka. Hän kuoli keuhkosyöpään.


title: Danilo Kiš

text: Kišin teokseen "Peščanik" (Fövenyóra) perustuvan elokuvan on ohjannut unkarilainen elokuvaohjaaja Szabolcs Tolnai vuonna 2007.


title: Danilo Kiš

text: Kiš teki vuonna 1989 ystävänsä, ohjaaja Aleksandar Mandićin kanssa juutalaisten naisten elämästä neliosaisen televisiosarjan "Goli Život". Sarja kuvattiin Israelissa ja esitettiin hänen kuolemansa jälkeen keväällä 1990.


title: Scivias – Tunne tiet

text: Scivias – Tunne tiet on Hildegard Bingeniläisen teos, joka valmistui noin 1151 tai 1152. Se on kuvitettu teos, jossa esitellään 35 Hildegardin uskonnollista näkyä. Se on ensimmäinen niistä kolmesta teoksesta, joissa hän kuvaili näkyjään. Kaksi muuta ovat "Liber vitae meritorum" and "De operatione Dei" (myös nimellä "Liber divinorum operum"). Nimi johtuu latinankielisistä sanoista "Scito vias Domini", 'tunne Herran tiet'.


title: Scivias – Tunne tiet

text: Kirjan kuvituksena on 35 miniatyyriä. Niitä on enemmän kuin hänen kahdessa muussa näkyjen kirjassaan.


title: Olivier Pla

text: Olivier Pla (s. 22. lokakuuta 1981 Toulouse, Ranska) on ranskalainen moottoriurheilija. Hän on kilpaillut Formula 3 -sarjassa vuosina 2001–2003, GP2-sarjassa kaudet 2005–2007 ja Porsche Cup -sarjassa. Nykyään hän kilpailee Le Mans -sarjassa. Hän voitti sarjan mestaruuden vuonna 2009.


title: Olivier Pla

text: Pla debytoi GP2-sarjassa DPR-tallissa kaudella 2005 voittaen kaksi kilpailua. Seuraavalla kaudella Pla ei saavuttanut pisteitä ja hän joutui sivuun loukattuaan kätensä Monacon kilpailussa. Pla ajoi vielä kaksi kilpailua kaudella 2007 tuuraten Christian Bakkerudia. Vuodesta 2008 lähtien Pla on kilpaillut Le Mans -sarjassa ja Le Mansin 24 tunnin ajossa.


title: Puunkaivajat

text: Puunkaivajat ("Anobiidae") ovat pieniä tummia kovakuoriaisia, joiden tuntosarvet ovat melko pitkät ja niiden päässä on usein harva nuija. Pää on suurimmaksi osaksi hupussa etuselän alla. Toukka on valkoinen, käyrä, tummapäinen ja lyhytjalkainen. Toukat vaativat melko kostean elinympäristön. Puunkaivajat viettävät miltei koko elämänsä vanhan, kuivan puun sisässä. Tupajumit ovat olleet pahamaineisia vanhojen huonekalujen ja koriste-esineiden vioittajia, mutta viime vuosina ne ovat vähentyneet. Nykyisin yleisemmät puunkaivajat, kuolemankello ja hirsijumi, elävät kosteahkossa puussa. Suomessa esiintyy 45 luonnonvaraista lajia.


title: Sentaali

text: Sentaali (myös senttaali, latinan sanasta "centum", sata ) on ennen käytetty massan yksikkö, joka vastaa sataa kilogrammaa Sentaali määriteltiin viralliseksi massan yksiköksi Suomen suuriruhtinaskunnassa 1886 samalla, kun siirryttiin metrijärjestelmään. Sentaalista seuraava pienempi perinteinen massan yksikkö on leiviskä, joka vastaa sentaalin kymmenesosaa. Sentaalista on käytetty myös nimityksiä "desitonni" ja "metrinen kvintaali".


title: Sentaali

text: Yhdysvalloissa sentaali () on sama kuin sentneri ("short hundredweight"), joka on noin 45,3592 kg.


title: Austin K2

text: Austin K2 on Austin Motor Companyn ja Mann Egertonin valmistama toisessa maailmansodassa käytetty raskas sotilasambulanssi. Ajoneuvoa valmistettiin vuosina 1939–1945 13 102 kappaletta ja se kuului Britannian armeijan kalustoon sodan loppuun asti. Myös Yhdysvaltain armeija ja muiden Kansainyhteisön maiden joukot käyttivät K2:ta. Ajoneuvot valmistettiin Austinin Longbridgen tehtaalla.


title: Austin K2

text: Austin K2:n rakenne perustui Austinin valmistamaan alustaan ja Mann Egertonin valmistamaan koriin. Ajoneuvoon mahtui normaalitilanteessa neljä makaavaa tai kymmenen istuvaa potilasta. Käytännössä ajoneuvolla kuljetettiin myös tätä suurempia potilasmääriä. Ajoneuvon huippunopeus oli 80 kilometriä tunnissa, jota pidettiin hyvänä suoritusarvona. Austin K2:den ajamisen teki vaikeaksi ajoneuvon hankala vaihdelaatikko jonka käyttö vaati opettelua.


title: Austin K2

text: Varmasti tunnetuin Austin K2:n kuljettaja toisessa maailmansodassa oli Prinsessa Elizabeth, joka kuninkaan luvalla koulutettiin ambulanssinkuljettajaksi.


title: Alsiken luostari

text: Alsiken luostari sijaitsee Knivstan kunnassa Uppsalan kaupungista noin 15 kilometriä etelään. Luostaria pitävät yllä luterilaiset Pyhän Hengen sisaret. Sääntökunta sai 1950-luvulla syntynsä aiemmista yhteyksistä anglikaaniseen Community of the Holy Paraclete -sääntökuntaan Whitbyssä Englannissa. Sisaret tekivät alussa työtä Uppsalassa opiskelijoiden parissa ennen muuttoa Knivstaan. He ovat vuodesta 1978 osallistuneet turvapaikananojien ja muiden hädänalaisten auttamiseen. Ensimmäiset turvapaikananojat tulivat Turkista, oli yö ja se muutti luostarin elämän.


title: Alsiken luostari

text: Luostarin pihamaalla on kyltti, jossa lukee: "Alsike kloster är fristad för flyktingar i nöd ("Alsiken luostari on apua tarvitsevien pakolaisten turvapaikka"). Tekstin alla viitataan 1. Mooseksen kirjaan, jossa Kain pelkää tulevansa karkotuksen seurauksena tapetuksi, mutta Jumala vastaa hänelle: "Ei, vaan kostettakoon seitsenkertaisesti sille, joka tappaa Kainin. Ja Herra pani Kainiin merkin, ettei kukaan, joka hänet kohtaa, tappaisi häntä." (1. Moos. 4:15) Kyltissä on myös viittaus Matteuksen evankeliumiin: "Minun oli nälkä, ja te annoitte minulle ruokaa. Minun oli jano, ja te annoitte minulle juotavaa. Minä olin koditon, ja te otitte minut luoksenne". (Matt. 25:35)


title: Alsiken luostari

text: Poliisi on tehnyt luostariin ratsioita karkottaen turvapaikanhakijoita huolimatta Uppsalan arkkipiispan ja kansalaisten ilmaisemasta tuesta kirkko turvapaikkana -toiminnalle. Poliisi sai viimeisimmästä, noin 1,5 miljoonaa euroa maksaneesta operaatiostaan syytteen luostariin tunkeutumisesta eikä ole sen jälkeen puuttunut nunnien harjoittamaan turvapaikkatoimintaan.


title: Alsiken luostari

text: Pyhän hengen sisaret painottavat kärsivien hädän myötäelämistä ja käytännöllistä auttamistoimintaa. Lähimmäisyys tarkoittaa heille rakkautta, välittämistä, siunaamista, ruokkimista ja vaatettamista sekä rohkeaa hädänalaisten puolustamista. Toiminta perustuu Kristuksen antamaan malliin, se on rukoilemista ja Jumalaan luottamista, määrätietoisesti, avoimesti ja julkisesti.


title: Alsiken luostari

text: Luostarin yhteydessä toimii myös yksi Missionsprovinsenin jumalanpalvelusyhteisöistä


title: Alsiken luostari

text: Ruotsin katolinen kirkko esitti vuonna 1993 kirkko turvapaikkana -käytännön tunnustamista laissa, mutta aloite ei mennyt läpi.


title: Alsiken luostari

text: Alsiken luostarin ystävyysseurakunta Suomessa on Turun Mikaelinseurakunta.


title: Tanssin aluekeskusverkosto

text: Koko Suomen kattavan tanssin aluekeskusverkoston toiminnan tavoitteena on edistää tanssitaiteen saavutettavuutta ja tanssin ammattilaisten työllistymistä. Verkoston toiminta käynnistyi Opetus- ja kulttuuriministeriön aloitteesta vuonna 2004. Tanssin aluekeskuksia on Suomessa tällä hetkellä seitsemän:Itä-Suomen tanssin aluekeskus, Keski-Suomen tanssin keskus, Läntinen tanssin aluekeskus, Sisä-Suomen tanssin aluekeskus, Pohjanmaan tanssin aluekeskus, Pohjoinen tanssin aluekeskus, joka koostuu neljästä ammattitoimijasta: JoJo – Oulun tanssin keskus (Oulu), Tanssiteatteri Rimpparemmi (Rovaniemi), Routa Company (Kajaani) sekä Pyhäsalmen Tanssi ry (Pyhäjärvi), joka tuottaa Täydenkuun Tanssit -festivaalia sekä pääkaupunkiseudulla toimiva Zodiak – Uuden tanssin keskus.


title: Hurrikaani Diana

text: Hurrikaani Diana oli vuoden 1990 Atlantin hurrikaanikauden neljäs nimetty myrsky ja toinen hurrikaani. Se muodostui Karibianmerellä 4. elokuuta, iski maihin Jukatanin niemimaalla trooppisena myrskynä ja voimistui luokan 2 hurrikaaniksi ennen iskeytymistään Veracruzin osavaltioon. Hurrikaani aiheutti yli 90 miljoonan dollarin vahingot ja 139 ihmisen kuoleman. Hurrikaani hävisi 9. elokuuta 1990.


title: Keski-Suomen Tanssin Keskus

text: Keski-Suomen Tanssin Keskus on osa koko Suomen kattavaa tanssin aluekeskusverkostoa. Se vastaa Sisä-Suomen tanssin aluekeskuksen toiminnasta Keski-Suomen alueella. Aluekeskustoiminta käynnistyi Keski-Suomessa vuonna 2005. Keski-Suomen Tanssin Keskuksen toimisto sijaitsee Jyväskylässä.


title: Keski-Suomen Tanssin Keskus

text: Keski-Suomen Tanssin Keskuksen tehtävänä on mahdollistaa ammattimaisen tanssikulttuurin ja yleisön kohtaaminen sekä tanssin ammattilaisten työskentely. Keski-Suomen alueella työskentelee n. 40 tanssin ammattilaista. Tanssin Keskuksen erityisosaamisalueet ovat kulttuurimatkailu kentällä ja hyvinvointisektorilla toimiminen.


title: Keski-Suomen Tanssin Keskus

text: Tanssin Keskus välittää tanssin elämyspalveluita erilaisiin tilaisuuksiin ja tapahtumiin, esimerkiksi virkistyspäiviin, polttareihin ja illanviettoihin. Elämyspalvelut pitävät sisällään eri tiloihin sovellettavia pienimuotoisia tanssiesityksiä, teatteritiloihin toteutettuja tanssiteoksia, toiminnallisia verstaita tai yhteistyökumppaneiden kanssa räätälöityjä elämyskokonaisuuksia. Ohjelmistossa on tällä hetkellä mm. katutanssishow Sauna vs. Diivat, kansantanssiesitys Heippatirallaa Saakeli, lastenesitys Pupuduetto sekä afro, suomi- ja kehonhuoltoverstaat. Teatteritilojen tanssiteoksista esitetään mm. Tanssiryhmä Off/Balancen Kynnyksellä –teosta. Uutuutena keväällä 2013 käynnistyi Rantasipi Laajavuoren kylpylässä toteutettava Folkvirtaa –kansantanssitunti, joka pidetään altaassa.


title: Keski-Suomen Tanssin Keskus

text: Tanssin Keskus tekee yhteistyötä useiden eri tapahtumien, kuten Tanssin ajan ja Jyväskylän kesän kanssa. UudenPolvenMuseon tanssitapahtuma on Tanssin Keskuksen oma tapahtuma, joka järjestetään vuosittain elokuussa Säynätsalossa. Lisäksi tanssitapahtuman urbaani pikkusisko, UP-klubi, järjestetään 1–2 kertaa vuodessa.


title: 4-aminobifenyyli

text: 4-aminobifenyyli (CHN) on aromaattinen amiini. Aineen rakennekaava on CH-CHNH. 4-aminobifenyylin leimahduspiste on 153 °C (c.c.) ja itsesyttymislämpötila 450 °C. Yhdistettä on käytetty väriaineteollisuudessa ja kumin hapettumisenestoaineena. Aineesta käytetään myös nimityksiä "(1,1'-bifenyyli)-4-amiini", "p-bifenyyliamiini", "p-ksenyyliamiini" ja "4-aminodifenyyli".


title: 4-aminobifenyyli

text: Huoneenlämpötilassa 4-aminobifenyyli on väritöntä tai valkoista kiteistä ainetta. Ilma hapettaa yhdisteen, jolloin sen väri muuttuu punaiseksi. Aine liukenee vain niukasti veteen ja vesiliuokset ovat heikosti emäksisiä. 4-aminobifenyyli voi reagoida voimakkaasti hapettimien kanssa.


title: 4-aminobifenyyli

text: 4-aminobifenyyliä on käytettä valmistettaessa synteettisiä atsoväriaineita, kumin hapettumisen ehkäisemiseksi ja analyyttisessä kemiassa sulfaatti-ionin osoittamiseen. Aineen karsinogeenisuuden paljastuttua yhdisteen käyttö muuhun kuin tutkimustarkoituksiin on kielletty useassa maassa muun muassa Suomessa.


title: 4-aminobifenyyli

text: 4-Aminobifenyyli on ärsyttävä yhdiste ja aiheuttaa hengitettynä päänsärkyä. Yhdisteen on todettu aiheuttavan syöpäkasvaimia virtsarakkoon. 4-aminobifenyyliä on runsaasti tupakansavussa, mikä altistaa tupakoijat riskille sairastua virtsarakon syöpään. Ihmisen elimistö pyrkii vähentämään yhdisteen myrkyllisyyttä muodostamalla siitä metaboliittejä. Tärkeimmät reitit ovat hydroksylaatio, esteröityminen ja glukuronihappomolekyylin liittyminen eli glukuronidaatio. Aineesta voi muodostua nitreniumioni, joka on erittäin reaktiivinen ja voi sitoutua DNA:han aiheuttaen mutaatioita.


title: Gabriel Özkan

text: Gabriel Özkan (s. 23. toukokuuta 1986 Tukholma) on keskikentällä pelaava ruotsalainen jalkapalloilija. Hän liittyi AIK Fotbolliin kesällä 2006 pelattuaan sitä ennen vuodesta 2004 IF Brommapojkarnassa. Hän debytoi Ruotsin alle 21-vuotiaiden maajoukkueessa 14. marraskuuta 2006 pelaamalla Ranskaa vastaan. Özkan kuului Allsvenskanin ja Jalkapallon Ruotsin cupin voittajiin 2009, kuten myös Ruotsin supercupin voittajiin 2010. Loukkaantumiset ovat kuitenkin varjostaneet hänen uraansa.


title: Uummannaq

text: Uummannaq on 1 299 asukkaan kylä Qaasuitsupin kunnassa Grönlannin länsirannikolla. Jalkapallojoukkue FC Malamuk on kotoisin Uummannaqista.


title: Puuntuhoojamaiset

text: Puuntuhoojamaiset ("Cossoidea") on melko pieni, maailmanlaajuisesti noin 700 lajia käsittävä perhosten yläheimo. Vaikka ryhmään kuuluu sekä toukkana että täysikasvuisena perhosena varsin suurikokoisia lajeja, puuntuhoojamaiset perhoset ovat useimmiten hyvin vaikeita löytää.


title: Puuntuhoojamaiset

text: Puuntuhoojamaiset on ryhmä fyysiseltä olemukseltaan vähintään keskikokoisia, mutta yleensä kookkaita, yöaktiivisia perhosia.


title: Puuntuhoojamaiset

text: Puuntuhoojamaisten perhosten toukat elävät suuren osan elämästään piilossa, erityisesti puuvartisten kasvien rungon ja oksien sisällä. Toukka elää puuainekseen tekemissään käytävissä, minkä vuoksi osaa lajeista pidetään mm. metsätalouden tuhohyönteisinä. Syömänsä puuaineksen kovuuden vuoksi ryhmän perhostoukilla on yleensä varsin järeät leuat.


title: Puuntuhoojamaiset

text: Aikuiset perhosyksilöt lentävät vain öiseen aikaan. Täysikasvuiset perhoset ovat useimmilla lajeilla väritykseltään harmaita tai ruskeita ja siivissä on usein nähtävissä verkkomaista kuviointia. Aikuisten perhosten suuosat ovat surkastuneet, eivätkä ne enää nauti ravintoa.


title: Puuntuhoojamaiset

text: Suomessa ryhmän lajeja on tavattu neljä


title: Finger Eleven

text: Finger Eleven on kanadalainen, vuonna 1989 perustettu rockyhtye.


title: The Face (lehti)

text: The Face oli vuosina 1980–2004 ilmestynyt brittiläinen muotiin ja populaarikulttuuriin suuntaunut aikakauslehti, jonka suosituin menekki osui 1990-luvun puoliväliin. Lehteä on usein kutsuttu ”1980-luvun muodin Raamatuksi”.


title: The Face (lehti)

text: 1990-luvun alussa lehti julkaisi artikkelin, jossa vihjattiin australialaisen näyttelijä-laulajan Jason Donovanin mahdollisesta homoseksuaalisuudesta. Donovan haastoi The Facen oikeuteen ja voitti jutun, jolloin lehti joutui maksamaan Donovanille korvauksia yhteensä 300 000 puntaa.


title: Onnemme kyyneleet

text: Onnemme kyyneleet on tangokappale, joka julkaistiin vuonna 2009 Tangomarkkinoiden 25-vuotisjuhlavuoden kunniaksi. Sen kirjoittivat Mika Toivanen ja Ilkka Vainio. Kappale julkaistiin singlenä, jonka tuotot lahjoitettiin hyväntekeväisyyteen. Sen lauloivat aikaisempien vuosien tangokuninkaalliset.


title: Onnemme kyyneleet

text: Ensimmäisenä kappaleen lauloi vuoden 2009 Tangomarkkinoilla Kaija Lustila ja sitten Amadeus Lundberg, josta tuli vuoden 2009 tangokuningas.


title: Balduin Alnalainen

text: Balduin Alnalainen oli paavin alilegaatti ja myöhemmin legaatti Itämeren alueella vuosina 1230–1234.


title: Balduin Alnalainen

text: Balduin tuli Riikaan paavi Gregorius IX:n alilegaattina sovittelemaan piispa Albert von Buxhövdenin kuoleman jälkeen syntyneitä erimielisyyksiä piispanistuimen ja Kalparitariston välillä. Hän yritti luoda Baltian ja Preussin alueista paavin alaista kirkkovaltiota. Tämä johti entistä suurempaan eripuraisuuteen ritarien ja piispanistuimen välillä. Lisäksi erimielisyyksiä syntyi myös kuurien ja semgallien kanssa. Balduin teki matkan Roomaan, jossa paavi nimitti hänet Itämeren käännytysalueiden legaatiksi. Hänen palatessa Baltiaan vuonna 1233 Riian saksalainen ylimystö nousi häntä vastaan. Syttyi sisällissota, jonka aikana Kalparitaristo kukisti Balduinin kannattajat ja valtasi heille erityisen tärkeän Tallinnan linnan. Paavi kutsui Balduinin takaisin Roomaan vuonna 1234 ja lähetti hänen seuraajakseen Wilhelm Modenalaisen.


title: Olli Ikonen

text: Olli Ilmari Ikonen (s. 18. heinäkuuta 1950 Helsinki) on suomalainen näyttelijä. Ikonen on Suomen Kansallisteatterin ensemblen pitkäaikainen jäsen, joka on esiintynyt myös televisiossa ja elokuvissa.


title: Veli-Pekka Kautonen

text: Veli-Pekka Kautonen (s. 9. toukokuuta 1970 Helsinki) on suomalainen entinen jääkiekkopuolustaja. Rightin puolustaja pelasi urallaan yhteensä 462 SM-liigaottelua tehoin 65+108=173. Jäähyminuutteja tuli 494. Kautonen oli isokokoinen ja fyysinen puolustaja, joka osasi tarvittassa myös tapella. Pitkähköstä yhdentoista SM-liigakauden mittaisesta urastaan huolimatta Kautonen ei voittanut SM-mitaleita.


title: Veli-Pekka Kautonen

text: Kautonen on HIFK:n kasvatti. Hän debytoi SM-liigassa kaudella 1988–1989. Kautonen teki tulokaskaudellaan 36 ottelussa tehot 4+5=9. Kesällä NHL-joukkue Calgary Flames varasi hänet kolmannella kierroksella numerolla 50. Kautonen ei pelannut uransa alussa HIFK:ssa vielä kovin suuressa roolissa, ja hän siirtyi kaudeksi 1990–1991 SaiPan riveihin. Kautonen oli tehoilla 12+19=31 SaiPan tehokkain puolustaja ja koko SM-liigan neljänneksi tehokkain puolustaja Ilveksen Allan Measuresin ja Tapparan Jukka Marttilan kanssa. Hyvistä pisteistä ja yhden kauden henkilökohtaisesta piste-ennätyksestä huolimatta SaiPan kausi päättyi I-divisioonaan putoamiseen.


title: Veli-Pekka Kautonen

text: Vuodet 1991–1994 Kautonen pelasi Tapparassa. Hän palasi kaudeksi 1994–1995 HIFK:n riveihin. Kautonen oli tehotilastossa saldolla +33 kauden paras pelaaja, ja hänet palkittiin Matti Keinonen -palkinnolla. Kaudella 1995–1996 hän oli HIFK:n tehokkain puolustaja ja SM-liigan puolustajien pistepörssin kolmas Lukon Robert Nordmarkin kanssa. Kaudeksi 1996–1997 Kautonen siirtyi ulkomaille ja Elitserien-joukkue Djurgårdens IF:n riveihin. Hän siirtyi sieltä kuuden ottelun jälkeen loppukaudeksi Saksaan ja DEL-joukkue Berlin Capitalsiin.


title: Veli-Pekka Kautonen

text: Kautonen palasi kaudeksi 1997–1998 SM-liigaan ja siirtyi Kiekko-Espoon riveihin. Hän oli tehoilla 11+16=27 joukkueen tehokkain puolustaja ja SM-liigan viidenneksi tehokkain puolustaja Tapparan Timo Jutilan kanssa. Kautonen palasi yhden vuoden jälkeen kaudeksi 1998–1999 Saksaan ja siirtyi Krefeld Pinguinen riveihin. Kaudeksi 1999–2000 hän siirtyi Pelicansiin, mutta Kautonen palasi sieltä kesken kauden loppukaudeksi HIFK:hon, jossa hän pelasi vielä seuraavankin kauden 2000–2001.


title: Veli-Pekka Kautonen

text: Kaudeksi 2001–2002 Kautonen siirtyi Italian Serie A:n SV Ritten/Renonin joukkueeseen. Hän kuitenkin lähti joukkueesta 15 pelaamansa ottelun jälkeen ja siirtyi loppukaudeksi Saksan toiseksi korkeimman sarjatason, 2. Bundesligan EV Duisburgin riveihin. Kautonen lopetti siellä pelaajauransa kevääseen 2002.


title: Veli-Pekka Kautonen

text: Kautonen kuului nuorena ikäkausimaajoukkueiden vakionimiin. Vuoden 1989 alle 20-vuotiaiden MM-kilpailuissa hän oli Suomen tehokkain puolustaja ja joukkueensa sisäisen syöttöpörssin voittaja seitsemällä syötöllään. Kautonen oli koko turnauksen puolustajien pistepörssin kolmas ja syöttöpörssin kuudes. Hän pelasi alle 20-vuotiaiden MM-kilpailuissa myös vuonna 1990. Kautonen oli tehoilla 1+5=6 puolustajien pistepörssin kolmas Ruotsin Nicklas Lidströmin ja Tšekin Jiří Vykoukalin kanssa. Hän oli jälleen myös Suomen tehokkain puolustaja.


title: Veli-Pekka Kautonen

text:
Vuonna 1988 Kautonen oli voittamassa alle 18-vuotiaiden EM-hopeaa.
Pelaajauran lopetettua Kautonen siirtyi kykyjenetsijän hommiin heti seuraavaksi kaudeksi 2002–2003. Hän toimi vuodet 2002–2004 NHL-joukkue St. Louis Bluesin kykyjenetsijänä ja vuodesta 2004 Kautonen on toiminut New York Islandersin kykyjenetsijänä. Vuodesta 2006 hän on ollut Islandersin Euroopan scouttien päällikkö. Syyskuussa 2015 Kautonen nimitettiin Islandersin pelaajatarkkailun johtajaksi.


title: Steidl Verlag

text: Steidl Verlag on saksalainen kustantamo, jonka painopistealoja ovat kansainvälinen valokuva ja kaunokirjallisuus. Sen merkittäviä kirjailijoita on Günter Grass. Kustantamon johtaja ja omistaja on Gerhard Steidl.


title: Steidl Verlag

text: Gerhard Steidl (s. 22. marraskuuta 1950 Göttingen) perusti pian koulun päätyttyä oman kustannusliikkeen työskenneltyään jonkin aikaa kirjanpainajana ja muotoilijana. Hän sai vaikutteita Andy Warholilta ja Joseph Beuysilta ja ryhtyi 1970 yhteistyöhön Klaus Staeckin kanssa, jonka julisteita Steidl julkaisi. Ensimmäinen Steidl-Verlagin julkaisema teos oli 1972 ilmestynyt "Befragung zur documenta". Vuodesta 1974 alkaen mukaan tuli poliittista kirjallisuutta, 1980-luvun alkupuolella kaunokirjallisuutta, 1989 ensimmäinen taskukirja. Kun Nobel-palkinnon 1999 saanut Günter Grass hylkäsi 1993 siihenastisen kustantamonsa vastalauseena, hän löysi uuden kodin Steidl-Verlagista.


title: Steidl Verlag

text: Steidlin kirjailijoita ovat esimerkiksi Erich Loest, John McGahern, A. L. Kennedy, Nobel-kirjailija Halldór Laxness ja myös ajankohtaiskeskustelijat Oskar Negt ja Hans Leyendecker. Vuodesta 1996 Steidl on erikoistunut valokuvaukseen. Yritys julkaisee kansainvälisesti tunnettujen valokuvaajien teoksia, joukossa muun muassa Joel Sternfeld, Richard Serra, Bruce Davidson, Arnold Odermatt, Susan Meisalas, Karl Lagerfeld, Saul Leiter.


title: Steidl Verlag

text: Seidl on perustanut yhdessä Karl Lagerfeldin kanssa kirjankustantamon LSD, Lagerfeld Steidl Drückerei. Ensimmäiset kirjat ilmestyivät syksyllä 2010. Ohjelmaan kuuluu muun muassa Coco Chanelin elämäkerta.


title: Steidl Verlag

text: Seidl ja muotoilulehti Wallpaper ovat tilanneet parfyymisuunnittelija Geza Schöniltä kirjalle tuoksuvan Steidl-hajuveden nimeltään Paper Passion. Hajuvesi tulee markkinoille syksyllä 2011.


title: Steidl Verlag

text: Leipzigin elokuvajuhla käynnistyi 20. lokakuuta 2010 intohimoisen kirjantekijän Gerhard Steidlin muotokuvalla. Müncheniläiset dokumentaristit Gereon Wetzel ja Jörg Adolph toivat ensiesitykseen elokuvansa "How to Make a Book With Steidl", 90-minuuttisen tutkielman tästä kustannuskonserneja vierastavasta saksalaisesta kustantajasta. Dokumentaristit olivat vuoden ajan seuranneet Steidlia tämän työssä Göttingenissä, näyttelyissä ja valokuvausstudioilla kautta koko läntisen maailman.


title: Steidl Verlag

text: Göttingeniin on tiettävästi suunnitteilla Günter Grass-Haus. Steidl-Verlagilla on hyvät suhteet museoihin, gallerioihin ja taiteilijoihin, kustannusyhtiön edustaja on sanonut. Siksi Göttingenissä on hyvät mahdollisuudet esittää kansainvälisesti ensiluokkaista taidetta. Gerhard Steidlilla itsellään on laaja kokoelma Joseph Beuysin, Klaus Staeckin ja Marcel Broodthaersin teoksia, ja niitä tulee sinne myös näytteille.


title: Soila Komi

text: Soila Aune Helena Komi (s. 28. huhtikuuta 1943 Seinäjoki) on suomalainen näyttelijä. Komi on Suomen Kansallisteatterin ensemblen pitkäaikainen jäsen, joka on esiintynyt myös televisiossa ja elokuvissa.


title: Soila Komi

text: Komin puoliso on Jyrki Nousiainen ja tytär Saimi Hoyer.


title: Ollaanko jo perillä?

text: Ollaanko jo perillä? () on vuonna 2005 valmistunut Brian Levantin ohjaama komediaelokuva. Elokuvalle tehtiin Are We Done Yet? niminen jatko-osa vuonna 2007. Elokuvassa pääroolissa nähdään Ice Cube.


title: Curt Hennig

text: Curtis Michael "Curt" Hennig (28. maaliskuuta 1958 – 10. helmikuuta 2003) oli amerikkalainen showpainija. Hänet tunnettiin myös nimillä Curt Hennig ja Mr. Perfect (). Hän kuoli kokaiinin yliannostukseen. Hennig on paininut AWA(American Wrestling Assocation) WCW (World Championship Wrestling)järjestöissä, mutta parhaiten hänet tunnetaan WWF (World Wrestling Federation) urastaan. Hennig on showpainija Larry Hennigin poika. Curtin oma lapsi Joe Hennig on myös showpainija.


title: Paula Ritanen-Närhi

text: Hortonomi ja puutarhuri Paula Eeva Katariina Ritanen-Närhi (s. 1. elokuuta 1960, Siilinjärvi) on vantaalainen puutarhatoimittaja ja tietokirjailija. Hän on TV1 kanavan Puutarhaunelmia -ohjelman pitkäaikainen päätoimittaja ja juontaja. Muita tv-töitä ovat mm. Piha ja Puutarha kuntoon (Yle1), Eläköön puutarha (MTV3) ja Kotona ollaan puutarhajutut (TV4).


title: Paula Ritanen-Närhi

text: Ritanen-Närhi on julkaissut useita puutarhakirjoja, mm. Suomalainen puutarhakirja (Otava 2009) ja Paulan puutarha - Paratiisi takapihalla (Moreeni 2010). Lisäksi hän on kirjoittanut harrastuksestaan uinnista teoksen Ui kunnolla - uintitekniikkaa aikuisille (Edita 2004). Ritanen-Närhi tunnetaan myös tuotteliaana aikakauslehtien puutarhatoimittajana. Ritanen-Närhille puutarhan hoitaminen on elämäntapa, työ ja harrastus. Sekä puutarhatoimittajan työssään että omassa kotipuutarhassaan hänelle tärkeitä teemoja ovat luovuuden toteuttaminen, monenlaisten puutarhakäsitysten arvostaminen ja oman tietotaidon jakaminen. Muuna harrastuksenaan Ritanen-Närhi pitää uintivalmennusta (Simmis Wanda ), jota hän on opiskellut ammattivalmentajatutkintoon saakka (Suomen urheiluopisto, Vierumäki).


title: Paula Ritanen-Närhi

text: Paula Ritanen-Närhi on valittu vuonna 2004 Vuoden hortonomiksi (Hortonomien yhdistys ry ja hänet on palkittu Vihreä kaupunki -mitalilla (2000, Asuntosäätiö ja Viherympäristöliitto).


title: Viikon tyttö

text: Viikon tyttö on Valentin Vaalan ohjaama satiirinen komediaelokuva vuodelta 1946.


title: Viikon tyttö

text: Elokuva oli viimeinen Tetin (Kersti Bergroth), Lea Joutsenon ja Valentin Vaalan viidestä yhteistyöelokuvasta. Sarjan ensimmäinen oli vuonna 1941 valmistunut "Morsian yllättää". ”Sodanjälkeisten luokkaerojen komediassa” vuodelta 1946 Lea Joutseno näyttelee kauneuskilpailussa menestyvää kalasäilyketehtaan pakkaajaa ja Tauno Palo työnjohtajaa. Ensi-iltavuonna elokuva oli yleisömenestykseltään kolmanneksi paras.


title: Viikon tyttö

text: Elokuvan ensi-illan aikaan vasemmistolehdissä huomattiin kiittäen, että ”elokuvamiestemme tavanomainen käsite työväenluokan älyllisestä tasosta on keikahtanut oikealle tolalle, ja ’älyvapaus’ lankeaa tällä kertaa kauppa- ja vuorineuvoksettarien kanamaisen seurapiirin osalle” (Harry Lewing, Vapaa Sana). Muuten arvioissa suhtauduttiin elokuvaan kriittisesti. Esimerkiksi Toini Aaltonen (Suomen Sosialidemokraatti) kirjoittaa: ”Ikävä kyllä kokonaisuus vaikuttaa kovin tekaistulta ja väkinäiseltä.”


title: Rock ’n’ Roll (tanssi)

text: Rock ’n’ roll on kilpatanssi, jota harrastetaan aktiivisesti maailmanlaajuisesti. Kansainvälisesti rock 'n' rollissa kilpaillaan lapsi-, juniori-, B-Class- ja Main Class -luokissa. Akrobatiakuviot ovat yleensä voltteja, tuplavoltteja tai jonkinlaisia pyörityksiä. Rock 'n' rollia on kilpailtu jo useamman kerran World Gameseissa.


title: Rock ’n’ Roll (tanssi)

text: Rock 'n' roll kehittyi 50-luvulla Saksassa, sen äitinä toimii Lindy hop. 80-luvulla, ruvettiin tanssimaan niin sanottua kilparock 'n' rollia ja tanssi sai fyysistä haastetta akrobatiakuvioista.


title: Rock ’n’ Roll (tanssi)

text: Rock 'n' Rollin free style -luokan maailmanmestaruus on jaettu vuodesta 1979 alkaen. Eniten mestaruuksia on voittanut Italia (7 kappaletta) ja toiseksi entien Saksa ja Venäjä (6 kappaletta). Eniten mestaruuksia voittanut pari on Venäjän Ivan Youdin ja Olga Sbitneva (5 kappaletta). Myös tšekkiläinen Roman Kolb on voittanut maailmanmestaruuden viisi kertaa, kahden eri parin kanssa.


title: Rock ’n’ Roll (tanssi)

text: Aikuisten pariformaatioiden maailmanmestaruus on jaettu vuodesta 1983 muutamaa poikkeusta lukuun ottamatta. Sarjassa ylivoimaisesti eniten maailmanmestaruuksia on voittanut Saksa, 25 kappaletta.


title: Rock ’n’ Roll (tanssi)

text: Quartter Formaatioiksi kutsuttiin kooltaan pienempiä aikuisten pariformaatioita. Quartter formaatiot erkanivat main class -formaatioista vuonna 1994 ja sarjat yhdistettiin taas vuoden 2007 alussa.


title: Rock ’n’ Roll (tanssi)

text: Naisten formaatiot saivat MM-statuksen vasta vuonna 2007, jonka jälkeen maailmanmestaruus on jaettu vuosittain. Vain kolme matta on tähän mennessä onnistunut voittamaan sarjan maailmanmestaruuden.


title: Rock ’n’ Roll (tanssi)

text: Junioreiden maailmanmestaruudet jaetaan niin ikään vuosittain. Jaetut 27 maailmanmestaruutta jakautuvat peräti 12 eri maalle.


title: Rock ’n’ Roll (tanssi)

text: Juniori formaatioiden maailmanmestaruus on jaettu vuodesta 1993. Eniten voittoja on Slovakialla (8 kappaletta).


title: Rock ’n’ Roll (tanssi)

text: Tyttöjen formaatiot saivat MM-statuksen vuonna 2006, jonka jälkeen maailmanmestaruus on jaettu vuosittain. Vain kolme maatta on tähän mennessä onnistunut voittamaan sarjan maailmanmestaruuden.


title: Rock ’n’ Roll (tanssi)

text:
Rock 'n' rollia kilpaillaan 5 ikäsarjassa ja 9 tilastosarjassa.
Suomessa virallisia Grand Prix -kilpailuja järjestetään 7 kertaa vuodessa. Tällä hetkellä Suomessa toimii viisi aktiivista rock 'n' roll seuraa, jotka ovat: Tampereen Spiral, Valkeakosken Marimba, Kaarinan Rocking Sneakers, Valkeakosken Rocking Flames ja Helsingin Comets. Vuosittain Rock 'n' Rollissa järjestetään myös Suomen mestatuuskilpailut. Vuonna 2012 Suomen mestareiksi kruunattiin Jori Huovinen ja Laura Hell Valkeakosken Tanssiseura marimba


title: Rock ’n’ Roll (tanssi)

text: Kansainvälisiä kilpailuja järjestetään lähinnä Euroopassa. Main Class -luokassa on rahapalkinnot. Rock 'n' roll on hyvin suosittu laji Keski-Euroopassa. Suomi ei ole saavuttanut merkittävää kansainvälistä menestystä, lukuun ottamatta muuttamaa poikkeusparia. Suomessa on järjestetty 3 kertaa kansainväliset rock 'n' roll kilpailut. Kaarinassa (2002) sekä Valkeakoskella (2008) ja (2012).


title: Rock ’n’ Roll (tanssi)

text: Rokki tanssissa on kolme potkua. Poika potkaisee 2 vasemmalla ja 1 oikealla. Tyttö potkaisee 2 oikealla ja 1 vasemmalla. Perusaskeleeseen kuuluu kikpolzei joka tulee Yks ja kakkosella.


title: Isopuusirkku

text: Isopuusirkku ("Camarhynchus psittacula") on Galápagossaarilla elävä darwininsirkkuihin kuuluva varpuslintu.


title: Isopuusirkku

text: Isopuusirkku on suhteellisen suurikokoinen tangaralaji. Sen paino on noin 18 grammaa. Lajilla on suuri ja voimakas nokka, joka on tyven kohdalta paksu. Ylänokka kaartuu selvästi alaspäin. Molempien sukupuolten höyhenys on pääosin oliivinvihreä. Sukupuolet erottaa kuitenkin helposti, sillä koiraan pää, kaulus ja olkapäät ovat useiden sulkasatojen takia mustat.


title: Isopuusirkku

text: Isopuusirkku on kolmentoista muun darwininsirkun tavoin endeeminen laji Ecuadorin Galápagossaarilla. Se on kuitenkin levinnyt usealle saarelle. Sitä tavataan nykyään Isabelan, Fernandina, Santa Cruzin, Santiagon, Santa Fén, Floreanan, Marchenan ja Pintan saarilla. Aiemmin se eli myös Pinzónilla ja Rábidalla, mutta on nyt ilmeisesti hävinnyt niiltä. Levinneisyysalue kattaa noin 7 100 neliökilometriä. Se on paikoin harvinainen, mutta ei uhanalainen.


title: Isopuusirkku

text: Isopuusirkun pääasiallista elinympäristöä ovat 300–700 metrin korkeudessa kasvavat kosteat, ainavihannat metsät. Sitä tavataan myös alankomailla, joilla valtakasveja ovat ajoittain lehtensä varistavat lehtipuut, pensaikot ja kaktukset.


title: Isopuusirkku

text: Isopuusirkun pääravintoa ovat selkärangattomat, kuten hyönteiset ja niiden toukat. Isopuusirkku etsii niitä lehtien alta ja kuolleista oksista. Se murskaa saaliinsa vahvalla ja käyrällä nokallaan. Sille kelpaavat etenkin kuivalla kaudella myös hedelmät. Pesintäkausi on yleensä kuumana ja kosteana kautena, jolloin ravintoa on runsaiten. Isopuusirkut voivat muodostaa kumppaninsa kanssa elinikäisen parisiteen, mutta voivat myös vaihtaa puolisoaan tai lisääntyä useamman kumppanin kanssa samanaikaisesti. Pesivät pariskunnat pitävät hallussaan pientä reviiriä. Reviirilleen ne rakentavat pienen, kupolinmuotoisen pesän, jonka sivulla on sisäänpääsyreikä. Yhdessä poikueessa on tavallisesti noin kolme munaa, joita naaras hautoo noin 12 vuorokautta. Poikaset jättävät pesän noin kahden viikon kuluttua kuoriutumisesta. Pesässä olevat poikaset ja nuoret linnut voivat joutua niitä usein saalistavan suopöllön saaliiksi. Aikuisia yksilöitä saalistavat silloin tällöin myös galapagosinhiirihaukka ja galapagosinkyyryhaikara.


title: Hannikainen

text: Hannikainen on vanha itäsuomalainen sukunimi, joka on sukua etunimelle Johannes.


title: Reijo Laksola

text: Reijo Lasse "Rentse" Laksola (10. elokuuta 1952 Seinäjoki – 29. joulukuuta 2007) oli suomalainen jääkiekkopuolustaja. Hän edusti SM-sarjassa ja SM-liigassa KOO-VEEta, Jokereita, HIFK:ta ja Ilvestä vuosina 1971–1984. Lisäksi hän pelasi kauden 1979–1980 saksalaisessa Iserlohn Roostersissa. Laksola voitti urallaan yhden SM-pronssin Ilveksessä vuonna 1983.


title: Reijo Laksola

text:
Laksola kuoli joulukuussa 2007 vain 55-vuotiaana.
Laksola edusti Suomea Innsbruckin talviolympialaisissa 1976 sekä MM-kilpailuissa vuonna 1975.
Laksola oli todellista urheilusukua. Hänen pikkuveljensä Pekka Laksola on entinen MM-tasolla pelannut jääkiekkopuolustaja. Reijo Laksola oli naimisissa alppihiihtäjä Riitta Ollikan kanssa ja heillä on kaksi aikuista lasta Lasse ja Niina, joista jälkimmäisenä mainittu on taitoluistelija.


title: Robert Elms

text: Robert Elms (s. 12. kesäkuuta 1959) on brittiläinen toimittaja ja kirjailija. Elms kirjoitti 1980-luvulla kolumnistina "The Face"- ja NME -lehtiin muodista ja musiikista. Elms on erityisen kiinnostunut muodista ja vaatteista, mistä osoituksena hänen kirjansa "The Way We Wore", joka kertoo hänen nuoruutensa eri tyyleistä. Nuoruudessaan Elms opiskeli London School of Economics -yliopistossa.


title: Suotorpan tyttö (vuoden 1940 elokuva)

text: Suotorpan tyttö on Toivo Särkän ohjaama suomalainen romanttinen elokuva vuodelta 1940. Se perustuu Selma Lagerlöfin pienoisromaaniin "Suotorpan tyttö" (1908).


title: Suotorpan tyttö (vuoden 1940 elokuva)

text: Elokuva kertoo aviottoman lapsen synnyttäneen piian (Regina Linnanheimo) ja häntä ymmärtävän talollisen pojan (Tauno Palo) rakkaudesta.


title: Suotorpan tyttö (vuoden 1940 elokuva)

text: Victor Sjöström ohjasi samasta tarinasta jo vuonna 1917 elokuvan "Suotorpan tyttö" ("Tösen från Stormyrtorpet"). Se oli ensimmäinen Lagerlöfin teksteihin perustuva elokuva.


title: Suotorpan tyttö (vuoden 1940 elokuva)

text: Jo vuoden 1940 aikalaisarvioissa todettiin aiheen vanhanaikaisuus. Uudessa Suomessa elokuvan arvioinut Salama Simonen kirjoitti: ”– – siihen liittyy aimo annos isoäidin ajan naivia romantiikkaa – jotakin jolle me nykyajan ihmiset helposti hymähdämme”. Simosen mielipiteeseen yhtyi Paula Talaskivi Helsingin Sanomissa, mutta samalla hän kiitti näyttelijöitä, Martti Similän musiikkia ja Marius Raichin kuvausta.


title: Paul (mustekala)

text: Paul oli Saksan Oberhausenissa Sea Life -akvaariossa elänyt meritursas, joka tuli tunnetuksi sen ”ennustettua” jalkapallon arvokisaottelujen voittajajoukkueita. Ennustaminen tapahtui siten, että akvaarioon asetettiin kaksi ruokalaatikkoa, joissa oli ottelussa pelaavien maiden liput, ja Paulin katsottiin ennustaneen voittajaksi sitä joukkuetta, jonka lipulla varustetun laatikon se avasi ensin. Se kuoriutui tammikuussa 2008 Weymouthissa, Englannissa, ja kuoli 26. lokakuuta 2010.


title: Paul (mustekala)

text: Ensimmäisen kerran Paulia käytettiin vuoden 2008 EM-kisoissa, joissa se ennusti oikein viisi seitsemästä Saksan ottelusta. Vuoden 2010 MM-kisoissa sen kaikki kahdeksan ennustusta, jotka koostuivat Saksan otteluista sekä loppuottelusta, menivät oikein, jopa Saksan ainoa alkulohkotappio Serbiaa vastaan.


title: Paul (mustekala)

text: Teorian Paulin uskomattomalle ”kyvylle” ennustaa oikein on esittänyt muun muassa perulainen biologi Alfredo Salazar, joka on arvellut Paulin valinneen laatikon sen perusteella, kummassa lipussa oli kirkkaammat värit.


title: Paul (mustekala)

text: Paul jäi eläkkeelle ennustamisestaan kisojen jälkeen ja vuoden 2010 jalkapallon MM-kisojen jälkeen se valittiin tiimiin, joka markkinoi Englannin hakemusta vuoden 2018 jalkapallon MM-kisojen järjestämiseksi. Tiimin muita jäseniä ovat Lewis Hamilton, Sting ja David Beckham.


title: Paul (mustekala)

text: Paul sai myös lukuisia seuraajia. Virossa jalkapalloennustuksia teki MM-kisojen aikana simpanssi Pino ja Singaporessa ennustuksia laati papukaija Mani.


title: La Bella Principessa

text: La Bella Principessa on nuorta naista esittävä maalaus, joka on todettu sormenjälkien perusteella renessanssiajan italialaisen taidemaalarin Leonardo da Vincin teokseksi. Teos oli ensi kertaa yleisön nähtävillä Göteborgissa kesällä 2010. Teos oli suojattu panssarilasin taakse.


title: La Bella Principessa

text: Maalauksen omistaa kanadalainen taidekeräilijä Peter Silverman, joka osti sen 14 000 eurolla vuonna 2007. Hinta perustui siihen, että maalausta pidettiin 1800-luvun tuntemattoman saksalaisen taiteilijan maalauksena. Teos on sataan vuoteen ensimmäinen todennäköisesti löydetty Leonardon teos. Näyttelyssä esiteltiin, miten Leonardon sormenjälki löytyi. Taidemaailmassa ei kuitenkaan ole yksimielisyyttä maalauksen aitoudesta. Näin on todennut muun muassa taidelehti Artnews.


title: La Bella Principessa

text: Teoksen koko on 33 × 22 cm.


title: Tokka ja Rahzar

text: Tokka ja Rahzar ovat kuvitteellisia mutanttihahmoja Turtles-saagassa. He tekivät ensiesiintymisensä elokuvassa vuonna 1991. Tokka on luotu alligaattorikilpikonnasta ja Rahzar sudesta.


title: Tokka ja Rahzar

text: Frank Welker ääninäytteli molempia hahmoja elokuvassa , jossa Kurt Bryant näytteli Tokkaa puvun sisällä ja Mark Ginther Rahzaria.


title: Tokka ja Rahzar

text: Silppuri saa selville että aine, joka muutti kilpikonnat sekä Tikun mutanteiksi, on peräisin TGRI (Techno-Global Research Industries) -nimiseltä yhtiöltä. Hän lähettää jalkasotilaansa varastamaan viimeisen jäljellä olevan mönjäputkilon ja kidnappaamaan johtavan tiedemiehen, professori Jordan Perryn. Silppuri kiristää Jordanin käyttämään mönjää Bronxin eläintarhasta varastettuihin eläimiin, suteen ja alligaattorikilpikonnaan, muuttaakseen ne mutanteiksi. Jordan joutuu pakon edessä suostumaan mutta hän oli salaa muuttanut mutaation tuloksia, ja näin ollen Tokka ja Rahzar saivat ihmisvauvan älykkyyden. Kun prosessi oli valmis, Silppuri määräsi heidät hyökkäämään kimppuunsa opettaakseen heille kuka heidän mestarinsa on. Lapsentasolla olevat Tokka ja Rahzar tulkitsivat sanan "mestari" väärin ja ajattelivat sen tarkoittavan "mammaa". Hyökkäämisen sijaan he halasivatkin Silppuria luullen tätä äidikseen. Raivostunut Silppuri piti heitä hyödyttöminä ja käski hävittää ne. Jordan kuitenkin tunsi sympatiaa heitä kohtaan ja näytti Silppurille heidän omaavan muita kykyjä. Silppuri päätti pitää heidät nähtyään niiden leikkivän isolla kuormurilla nostamalla sen ilmaan.


title: Tokka ja Rahzar

text: Huolimatta alhaisesta älykkyydestä, Tokan ja Rahzarin valtava fyysinen voima teki heistä todellisen vastustuksen turtleseille. Heidän ensimmäinen mittelönsä tapahtui Silppurin ja Tatsun suurella romuttamolla. Turtlet eivät mahtaneet mitään ja he pakenivat Jordanin kanssa viemäriaukosta. Tuohtunut Silppuri vei seuraavana yönä Tokan ja Rahzarin kaupungille ja käski "pitää hauskaa". He aiheuttivat suurta tuhoa ja seuraavana päivänä Silppuri lähetti kilpikonnille viestin: jos he eivät saapuisi kohtaamaan Jalkaklaania rakennustyömaalle lähellä satamaa, hän lähettäisi Tokan ja Rahzarin uudelleen tuhoa aiheuttamaan, tällä kertaa Central Parkiin. Tietäen monen ihmishengen olevan vaarassa, mestari Tikku ja turtlet ovat yhtä mieltä siitä, ettei heillä ole muuta vaihtoehtoa kuin kohdata vihollisensa. Mutta professori sai ajatuksen; hän valmisti ainetta jonka pitäisi muuttaa Tokka ja Rahzar takaisin tavallisiksi eläimiksi. Aine jäädytettiin pieniksi kuutioiksi ja piilotettiin donitsien sisään.


title: Tokka ja Rahzar

text: Rakennustyömaalla, taistelun juuri alkaessa, Leonardo ja Michaelangelo huijasivat mutantit syömään donitseja väittämällä sen olevan perinteinen rituaali ennen kaksintaistelua. He söivät muutaman mutta Rahzar alkoi epäillä jonkin olevan vialla ja puristi kynsillään yhden donitsin muussiksi, jonka sisältä mönjäkuutio paljastui. He raivostuivat ja murskasivat kilpparit seinän läpi, keskelle Hip hop -konserttia. Taistelun tuoksinnassa hirviöt alkoivat röyhtäillä ja Jordan sanoi sen hidastavan anti-mutageenin vaikutusta ja että hiilidioksidi voisi nopeuttaa sitä. Kilpparit ottivat seinältä jauhesammuttimet ja saivat suihkutettua niillä Tokan ja Rahzarin suihin, jotka muuttuivat pian normaaleiksi eläimiksi. Ei ole tiedossa, mitä heille tapahtui tämän jälkeen.


title: Tokka ja Rahzar

text: Tokka ja Rahzar esiintyivät vuoden 2009 animaatioelokuvassa .


title: Tokka ja Rahzar

text: Utromi Silppurin otettua haltuunsa 1980-luvun Turtles-sarjan Silppurin Technodrome hän rakennuttaa parannetun version vanhemman Silppurin käytössä olevasta materiaalista. Hän käytti 1980-luvun Turtlesien mukana tullutta mutageenia, joka muunsi Hunnin mutantiksi. He loivat armeijan mutantteja piikittimällä jalkaninjoja mutageenillä, joista Rahzar oli ensimmäinen luomus. Myöhemmin Tokka ja Rahzar hyökkäsivät Hunnin johdolla muiden mutanttihirviöiden kanssa Technodromesta tuhoamaan kaupunkia. Kaksikko hyökkäsi myös Turtlesien pakettiauton päälle.


title: Tokka ja Rahzar

text: Rob Paulsen ja Townsend Coleman ääninäyttelivät Tokkaa ja Rahzaria vuonna 1993 animaatiosarjassa Turtles – mutanttikilpikonnat. Kaksikko esiintyi sarjan jaksossa "Dirk Savage: Mutant Hunter".


title: Tokka ja Rahzar

text: Tokka ja Rahzar syntyivät, kun Silppuri vapautti mutageeniä eläintarhassa. Kaksikko nähtiin myöhemmin riehumassa ostoskeskuksessa. Turtlesit ilmaantuivat paikalle estämään heitä, mutta Rahzar onnistui katkomaan Leonardon miekat ja heittämään hänet pitkin lattiaa. Turtlesit olivat kuitenkin lähellä saada Tokkan kiinni, mutta se onnistui tuhoamaan ostoskeskuksessa pylvään, jonka romahduksen myötä kaksikko onnistui pakenemaan paikalta. Myöhemmin samana iltana Tokka ja Rahzar joutuivat Dirk Savagen virittämään ansaan. Rahzar onnistui kuitenkin välttämään ansan ja vannoi kostavansa Savagelle. Hän myös hyökkäsi Savagen kimppuun, mutta paikalle saapuneet Raphael ja Donatello estivät Rahzarin aikeet.


title: Tokka ja Rahzar

text: Vuoden 2012 animaatiosarjassa kun Silppuria palveleva mutantti Hurtta (entinen kamppailulajimestari Chris Bradford) koki uuden mutaation toisen tuotantokauden jaksossa "Mikey saa kilpiaknen", Michelangelo antoi hänelle uuden nimen Rahzariksi. Tokka puolestaan esiintyi neljännellä tuotantokaudella jaksossa "The Ever-Burning Fire" avaruusolentona, joka vartioi Pimeyden sydämen kolmatta osaa.Tokka esiintyi kerran Teenage Mutant Ninja Turtles -sarjakuvalehden toisessa osassa 1990-luvulla ja 2000-luvulla niin ikään Tales of the TMNT -sarjakuvalehden toisessa osassa.


title: Tokka ja Rahzar

text: Tokka perustuu alun perin Stephen R. Bissetten suunnittelemaan alligaattorikilpikonna leluun Terrorpin the Terrible, jonka tuottaminen peruttiin. Sattumalta samaan aikaan aivan 1990-luvun alussa Mirage Studiolle työskennellyt Ryan Brown suunnitteli myös näykkijäkilpikonnaa Turtles-lelusarjaan. Hän otti Bissetten tekemän luonnoksen ja mukaili sen sopivaksi elokuvaan Teinimutanttininjakilpikonnat 2: Mönjän salaisuus. Brown lisäsi myös Tokkasta tehtyjen lelujen pakkauksien takakansiin maininnan hahmon alullepanijan olevan S. R. Bissette.


title: Luiz Razia

text: Luiz Tadeu Razia Filho (s. 4. huhtikuuta 1989 Barreiras, Bahia, Brasilia) on brasilialainen moottoriurheilija. Hän kilpailee nykyään Stock Car Brasil-sarjassa. Razia on kilpaillut aikaisemmin Formula Renault- ja Formula 3 -sarjassa vuosina 2005–2006 ja 2007. Vuonna 2006 Razia voitti Etelä-Amerikan Formula 3 Sudamericana -sarjan mestaruuden. Vuonna 2007 Razia sijoittui Euroseries 3000 -sarjan loppupisteissä kolmanneksi. Vuosina 2009–2012 Razia kilpaili GP2-sarjassa sijoittuen viimeisellä kaudellaan sarjan toiseksi.